<p style="text-align: justify;"><strong>भोपाल</strong>।<strong> </strong>गृहमंत्री भूपेंद्र सिंह के चार इमली स्थित सरकारी बंगले के पास से पुलिस ने शुक्रवार को कोलार के एक हिस्ट्रीशीटर विनय कश्यप को पकड़ा। उसकी पत्नी ने पुलिस कर्मियों पर छेड़छाड़ और कपडे फाड़ने के आरोप लगाए हैं। पुलिस का कहना है कि पिटाई से बचने के लिए आरोपी ने खुद पत्नी के कपडे फाड़े। एक वायरल वीडियो में भी बदमाश खुद ही पत्नी के कपड़े फाड़ना कबूल रहा है। गेंहूखेड़ा निवासी विनय की पत्नी रश्मि उसे पैर में चोट लगने पर जेपी अस्पताल ले जा रही थी। फॉरेस्ट गेस्ट हाउस के नीचे विनय ने शौच के लिए गाड़ी रोकी। वहां से गुजर रही डायल 100 के पुलिसकर्मी संदिग्ध हालत में खड़ी रश्मि से पूछताछ करने लगे। इसी बीच विनय आ गया और विवाद करने लगा। बाद में रश्मि पुलिस पर मारपीट और छेड़छाड़ का आरोप लगाते हुए गृहमंत्री के बंगले में पहुंच गई और अधिकारियों को व्यथा सुनाई। इसके बाद बंगले के बाहर बैठकर रोती रही।</p>
