<p style="text-align: justify;"><strong>ग्वालियर</strong>। प्रधानमंत्री नरेन्द्र मोदी के आॅनलाइन कार्यक्रम में भागीदारी के चलते निगम परिषद की बैठक हवाहवाई हो गई। हालात यह बने की सभापति ने विपक्षी पार्षदों की मौजूदगी में बिना कारण बताए बैठक स्थगित कर दी, तो नाराज विपक्ष ने देर शाम तक आसंदी घेर धरना दिया, तो दो घंटे बाद क्षेत्र में 2-2 बोरिंग की सहमति देकर धरना समाप्त करवा दिया गया। शनिवार की दोपहर 3 बजे जलबिहार स्थित निगम परिषद भवन में विपक्षी पार्षदों सहित सत्ता पक्ष के गिनती के लोग नजर आए और बैठक शुरू होते ही विपक्ष ने पुन: पेयजल सहित अमृत योजना में भ्रष्टाचार व अन्य मुद्दों पर सभापति राकेश माहौर की आसंदी का घेराव किया, तो सभापति ने तत्काल 5 मिनट के लिए बैठक स्थगित की, फिर लौटते ही सत्तापक्ष व विरोधी पार्षदों को बिना कोई ठोस कारण बताए परिषद बैठक आगामी 21 तक के लिए स्थगित कर दी, लेकिन पेयजल समस्या को लेकर नाराज विपक्षी पार्षदों को समाधान नहीं मिलने पर उन्होंने धरना शुरू कर दिया और अपनी मांगों को लेकर अड़े रहे। जिसके बाद शाम 5.15 बजे निगम अपर आयुक्त आरके श्रीवास्तव व अधीक्षण यंत्री आरएलएस मौर्य परिषद नाराज पार्षदों से बात करने पहुंचे। साथ ही उनके क्षेत्र में दो-दो बोरिंग तत्काल शुरू करने की सहमति बनते ही धरना समाप्त कर दिया गया।</p>

<p style="text-align: justify;"><strong>बैठक खत्म होते ही दिया आंसदी घेर धरना</strong></p>

<p style="text-align: justify;">विपक्ष में नेता प्रतिपक्ष कृष्णराव दीक्षित, उपनेता चतुर्भुज धनौलिया, चंदू सेन, जगदीश पटेल, राजेश भदौरिया, ब्रजेश गुप्ता, भूपेंद्र मगोनिया, विकास जैन, हरिपाल ने बैठक स्थगित होने के बाद खाली परिषद भवन में शाम 5 बजे तक आसंदी घेर धरना दिया।</p>

<p style="text-align: justify;"><strong>मेयर-निगमायुक्त व कई पार्षद नहीं आए</strong></p>

<p style="text-align: justify;">बाल भवन में प्रधानमंत्री के कार्यक्रम के चलते मेयर विवेक शेजवलकर, निगमायुक्त विनोद शर्मा, एमआईसी के अधिकांश सदस्यों ने परिषद की बैठक से दूरी बनाई रखी,तो बैठक में सत्ता पक्ष से एमआईसी सदस्य धर्मेंद्र राणा, मीना जाटव, सुरजीत भदौरिया, वंदना अरोरा, डॉ. दयाराम पाल, राजकुमारी भारती, वरिष्ठ पार्षद ओमप्रकाश शेखावत उपस्थित दिखे।</p>
