<p style="text-align: justify;"><strong>इंदौर</strong>। 10वीं के छात्र ने सोमवार की रात अपने कमरे में फांसी लगा ली। मां मंगलवार तड़के 5 बजे उसे उठाने गई तो बेटे को फंदे पर लटका देख होश उड़ गए। उसकी चीख सुनकर परिवार के अन्य लोग उठे, तब तक उसकी मौत हो चुकी थी, वहीं एक अन्य किशोर ने भी फांसी लगाकर जान दे दी, जबकि एक बुजुर्ग महिला ने भी खुदकुशी कर ली। शहर में लगातार आत्महत्या के मामले में बढ़ते जा रहे हैं, इनमें अधिकतर किशोर और युवा शामिल हैं। पहला मामला छत्रीपुरा थाना क्षेत्र के छत्रीबाग में मंगलवार तड़के 5 बजे का है। यहां के रुद्र पिता प्रकाश सेठिया (14) ने फांसी लगा ली थी। पिता प्रकाश ने बताया कि रुद्र सोमवार रात बाणगंगा क्षेत्र में रहने वाले अपने मौसेरे भाई के जन्मदिन की पार्टी में गया था। वहां से लौटा और सो गया। मंगलवार सुबह 5 बजे रुद्र की मां लक्ष्मी उठी तो वह फंदे पर लटका मिला। तत्काल उसे फंदे से उतारा, लेकिन सांसें थमी हुई थीं। सूचना पर पुलिस ने शव पीएम के लिए जिला अस्पताल पहुंचाते हुए मर्ग कायम किया है। पुलिस ने बताया कि जांच में यह बात सामने आई है कि रुद्र व उसका छोटा भाई अभिषेक माहेश्वरी स्कूल में पढ़ते थे। किसी वजह से पिता ने रुद्र को इस स्कूल से निकालकर बाणगंगा क्षेत्र के एक स्कूल में एडमिशन दिला दिया था। इसके लिए वह कॉपी-किताब भी ले आए थे। इससे पहले ही रुद्र ने उक्त कदम उठा लिया। आशंका जताई जा रही है कि उसने साथियों से बिछड़ने से दु:खी होकर ऐसा किया होगा। हालांकि पुलिस मामले में पूरी जांच और बयानों के बाद ही आत्महत्या के कारण स्पष्ट होने की बात कह रही है। एक किशोरी की आत्महत्या के तीसरे दिन उसके ममेरे भाई ने भी फांसी लगाकर जान दे दी। दो घटनाओं से पूरा परिवार सहम गया है। लाला का बगीचा निवासी ललित उर्फ उमेश आलोरिया ने तीन दिन पहले फांसी लगा ली थी। इस घटना के तीसरे दिन ममेरे भाई सतीश सेनगुनिया निवासी पुरानी जीवन की फेल ने भी फांसी लगाकर अपनी समाप्त कर ली। उल्लेखनीय है कि ललित की शवयात्रा के दौरान परिजनों ने एमआईजी थाने पर प्रदर्शन किया था। परिजनों का कहना था कि फेसबुक पर एडिट कर फोटो पोस्ट करने पर ललित को धमकियां मिल रही थी। सोमवार को ललित का उठावने का कार्यक्रम था। परिजन उसमें शामिल होने गए थे। इसी बीच उसका ममेरा भाई सतीश घर पहुंचा और कमरे में जाकर उक्त कदम उठा लिया। इसके बाद परिजन घर पहुंचे और चाय पीने के लिए उसे आवाज लगाई। वह कमरे से बाहर नहीं आया तो परिजन वहां पहुंचे। सतीष फंदे पर लटक रहा था। सूचना पर पहुंची पुलिस ने शव अस्पताल पहुंचाते हुए मर्ग कायम किया है। पुलिस के अनुसार तीन दिन में हुई दो मौतों के बाद परिजन फिलहाल कुछ कहने की स्थिति में नहीं हैं। बयान होने के बाद ही कुछ कहा जा सकता है। वृद्धा फंदे पर झूली एक 85 साल की बुजुर्ग महिला ने फांसी लगाकर जान दे दी। महिला ने उक्त कदम क्यों उठाया, इसकी जांच की जा रही है। पुलिस ने मृतका का नाम रामदत्ती पति सुदीराम (85) निवासी तलावली चांदा बताया है। परिजनों का कहना है कि घर में ऐसी कोई परेशानी नहीं थी, जिसके कारण महिला उक्त कदम उठा लेती। फिलहाल पुलिस ने मर्ग दर्ज कर मामला जांच में लिया है।</p>
