<p style="text-align: justify;"><strong>ग्वालियर</strong>।<strong> </strong>एक महिला ने घर से निकलने से पहले अपने आठ साल के बेटे व चार साल की बेटी को दुलार किया और बोली मैं मरने जा रही हूं। इसके बाद टैक्सी पकड़कर सागरताल पहुंची और उसमें कूदकर आत्महत्या कर ली। जब बेटे ने अपने पिता को फोन कर बताया तो परिजन महिला की तलाश में लग गए और पुलिस को भी सूचना दी। लेकिन दूसरे दिन उसका शव सागरताल में तैरता मिला। पुलिस ने मर्ग दर्ज कर शव को पीएम हाउस पहुंचा दिया। मृतका ज्योति अग्रवाल के पति सोहन अग्रवाल निवासी दालबाजार बुधवार सुबह बहोड़ापुर थाने पहुंचे और बताया कि उनकी पत्नी का शव सागरताल में पड़ा हुआ है। इसके बाद मौके पर पहुंची पुलिस ने फायर बिग्रेड के गोताखोरों की मदद से शव को बाहर निकलवाकर पंचनामा तैयार कर मर्ग दर्ज कर लिया और शव का पीएम करवा कर परिजनों के सुपुर्द कर दिया।</p>

<p style="text-align: justify;"><strong>बीते रोज मरने की बोलकर निकली थी घर से</strong></p>

<p style="text-align: justify;">सोहन अग्रवाल ने बताया कि चार साल पहले ज्योति का आॅपरेशन हुआ था, तभी से वह बीमार रहने लगी और डिप्रेशन में चली गई जिससे उसकी मानसिक स्थिति कमजोर हो गई। जिसका इलाज चल रहा था। बीते रोज घर पर उसका आठ साल का बेटा भविष्य और चार साल की बेटी पंखुड़ी थी। उन दोनों से मरने जाने की बोलकर ज्योति घर से निकली थी। जब बेटे ने फोन पर बताया तो उसकी तलाश शुरु की, जब कहीं नहीं मिली तो कोतवाली थाने में गुमशुदगी दर्ज करवा दी थी। पुलिस ने जब सीसीटीवी कैमरे खंगाले, तो वह जनकताल तक आते दिखाई दी थी। सुबह जब सागर ताल आए तो वहां शव तैरता मिला।</p>

<p style="text-align: justify;"><strong>सागर ताल में मिली एक साल पहले चोरी बाइक</strong></p>

<p style="text-align: justify;">पुलिस जब ज्योति के शव को निकालने की मशक्कत कर रही थी, तभी एक बाइक तालाब में पड़ी दिखाई दी। जब उस बाइक को निकाला गया तो उस पर नंबर प्लेट नहीं थी। जब चैसिस नंबर से उसके आॅनर का पता किया तो वह आनंद नगर से चोरी होना पाई गई।</p>

<p style="text-align: justify;"><strong>उपचार के दौरान वृद्ध की मौत</strong></p>

<p style="text-align: justify;">थाटीपुर थाना अंतर्गत रहने सामाजिक कल्याण विभाग के कर्मचारी राकेश पुत्र जीएस अग्रवाल 59 वर्ष की अचानक तबियत खराब होने से दो जुलाई को जयारोग्य अस्पताल में भर्ती किया गया था। जहां उपचार के दौरान उनकी मौत हो गई। चिकित्सकों को संदेह था कि उन्होंने कुछ खा लिया, जिससे तबियत खराब हुई, इसकी सूचना पुलिस को दी गई। मौके पर पहुंची पुलिस ने मर्ग दर्ज कर शव को पीएम हाउस पहुंचा दिया।</p>
