<p style="text-align: justify;"><strong>ग्वालियर</strong> । &nbsp; बाराघाटा इंडस्ट्रीयल एरिया स्थित बाहुबली गत्ता फैक्ट्री में बुधवार सुबह भीषण आग लगने से फैक्ट्री पूरी तरह खाक हो गई। इसकी आग ने पास ही मौजूद कार सर्विस सेंटर को भी अपनी चपेट में ले लिया, जिससे वहां खड़ी करीब 10 कारें जल गर्इं। इस दौरान पहले आग बुझाने को लेकर फैक्ट्री संचालक और कार सेंटर संचालक में विवाद हो गया, जिसे वहां मौजूद लोगों ने शांत कराया। गत्ता फैक्ट्री में आग से 10 करोड़ रुपए से अधिक का नुकसान होने का अनुमान लगाया जा रहा है। आग पर काबू पाने के लिए दमकल विभाग के साथ पुलिस, एयरफोर्स व बीएसएफ ने भी मोर्चा संभाला। शाम तक भी दमकलें वहां आग बुझाने पहुंचती रहीं।मौके पर एसपी नवनीत भसीन भी दलबल के साथ पहुंच गए थे। इस हादसे में फैक्ट्री का एक कर्मचारी भी घायल हो गया, जिसे जेएएच में भर्ती कराया गया है। झांसी रोड स्थित बाराघाटा इंडस्ट्रीयल एरिया स्थित बाहुबली गत्ता फैक्ट्री में सुबह करीब 10 बजे आग लगी। आग का कारण शॉर्ट सर्किट बताया जा रहा है। धुंआ उठते देख वहां तैनात चौकीदार ने तुरंत फैक्ट्री मालिक विजय जैन और दमकल को सूचना दी। जब तक दमकलें मौके पर पहुंचीं, तब तक फैक्ट्री लगभग पूरी तरह जल चुकी थी। आग इतनी विकराल थी कि आग ने नजदीक बने एक कार के शो रूम को भी अपनी चपेट में ले लिया, जिससे शो रूम में खड़ी करीब 10 कारें जल गर्इं। पहले आग बुझाने को लेकर गत्ता फैक्ट्री और कार शो रूम के स्टाफ के बीच मारपीट हो गई</p>

<p style="text-align: justify;"><strong>25 दमकलों ने पाया आग पर काबू</strong></p>

<p style="text-align: justify;">आग लगने की सूचना मिलते ही नगर निगम की दमकलें तत्काल मौके पर पहुंचीं और आग पर काबू करने का प्रयास किया, लेकिन आग की विकरालता के कारण एयरफोर्स, बीएसएफ टेकनपुर व बानमौर से भी दमकलें बुलानी पड़ीं। बताया जा रहा है कि 25 दमकलों ने आग कर नियंत्रण किया। फिर भी आग पूरी तरह नहीं बुझ सकी।</p>
