<p style="text-align: justify;"><strong>महू</strong>। प्राकृतिक सौंदर्य और कल-कल करती नदियां और ऊंचाई से बहते झरने किसी स्वर्ग से कम नहीं... ऐसा ही नजारा अब जिले के सबसे प्रमुख पर्यटन केंद्र पाताल पानी के साथ ही अन्य पिकनिक स्पॉट पर दिखाई देने लगा है। संडे विकेंड पर बड़ी संख्या में सैलानी विभिन्न पर्यटन स्थलों तक पहुंचे और एंजॉय किया। रविवार को पाताल पानी, चोरल डेम, नखेरी डेम, शीतला माता फाल, चोरल नदी सहित अन्य पिकनिक स्थानों पर बड़ी संख्या में सैलानी पहुंचे और प्राकृतिक नजारों का आनंद लिया। हालांकि, अभी छोटे-बड़े पहाड़ों और खुले मैदानों ने हरियाली की चादर नहीं ओड़ी है, लेकिन पर्यटन स्थलों से बादलों की अटखेलियां और मौसम का बदलता मिजाज बेहद आनंदित कर रहा है। पाताल पानी झरने का वेग अभी शबाब पर नहीं है, लेकिन पर्यटक यहां आने लगे हैं। गौर हो, भीषण गर्मी में जहां झरने बहना बंद हो जाते हैं, वहीं हराभरा माहौल भी लुप्त हो जाता है, लिहाजा चार माह तक पर्यटन स्थल वीरान रहते हैं, लेकिन प्री-मानसून की बारिश के बाद एक बार फिर पर्यटन स्थलों ने पर्यटकों को अपनी ओर खींचना शुरू कर दिया है। धारा 144 बेअसर- पर्यटन स्थलों पर हादसों व घटनाओं के मद्देनजर स्थानीय प्रशासन की पहल पर कलेक्टर ने धारा 144 प्रभावशील कर दी है, लिहाजा पर्यटक खतरनाक स्थानों के साथ ही मौज-मस्ती की आड़ में हुड़दंग आदि नहीं कर पाएंगे, लेकिन पहले ही रविवार इसका कोई खास असर नहीं दिखा... पर्यटक न सिर्फ झरनों के खतरनाक मुहानों तक पहुंचे, बल्कि कई युवा मौज-मस्ती की आड़ में अभद्रता भी करते देखे गए, वहीं शराब सहित अन्य नशे का आलम भी दिखाई दिया। स्थानीय प्रशासन व पुलिस ने पर्यटन स्थलों पर ग्राम सुरक्षा के सदस्यों के साथ ही विशेष पुलिस अधिकारियों की नियुक्ति की बात भी कही थी, लेकिन अभी तक इसमें कोई प्रगति नहीं दिखाई दी, वहीं पाताल पानी सहित अन्य स्थानों पर इक्का-दुक्का पुलिसकर्मी नौकरी की बजाय औपचारिकता करते दिखाई दिए, वहीं कोटवार व अन्य शासकीय सेवक नहीं दिखाई दिए, जबकि जिला पुलिस से भेजा गया स्पेशल दस्ता भी नजर नहीं आया।</p>
