<p style="text-align:justify"><strong>इंदौर</strong>।<strong> </strong>इंदौर विकास प्राधिकरण में एक बार फिर अंगूठा लगाने का दौर आ गया है। इसके लिए आईडीए में ताबड़तोड़ में दो बायोमैट्रिक मशीनें लगाई गई हैं। अब इन मशीनों के माध्यम से अधिकारियों और कर्मचारियों की हाजिरी दर्ज की जाएगी। आईडीए के सीईओ कुमार पुरुषोत्तम ने चार्ज लेते ही नई व्यवस्था लागू कर दी है। सीईओ द्वारा दिए गए निर्देश के आधार पर प्राधिकरण में स्थापना विभाग में दो नई बायोमैट्रिक मशीनें मंगलवार को ताबड़तोड़ में लगाई गई है। इन मशीनों के माध्यम से आईडीए में कार्यरत कर्मचारियों की उपस्थिति दर्ज की जाएगी। उक्त मशीनें लगने के साथ ही अब यह नई व्यवस्था लागू हो जाएगी। इस व्यवस्था के अंतर्गत नौकरी पर जाने पर कर्मचारी को मशीन पर जाकर अपना अंगूठा लगाना पड़ेगा।</p>

<p style="text-align: justify;"><strong>समय पर आने का आदेश</strong></p>

<p style="text-align: justify;">सीईओ की ओर से एक आदेश भी जारी किया गया। इस आदेश में सभी कर्मचारियों को यह ताकीद दी गई है कि वह 10:30 बजे निर्धारित समय पर अपनी ड्यूटी पर आकर अपने निर्धारित स्थान पर पहुंच जाएं।</p>

<p style="text-align:justify"><strong>पहले भी लगवाई थी मशीन</strong></p>

<p style="text-align:justify">बताया गया है कि वैसे यह कोई पहला मौका नहीं है जब आईडीए में अंगूठा लगाकर उपस्थिति दर्ज करने की कोशिश की जा रही हो। इसके पहले तत्कालीन सीईओ चंद्रमौलि शुक्ला ने अपने कार्यकाल के दौरान बायोमैट्रिक मशीनें लगवाई गई थीं और उनके माध्यम से उपस्थिति दर्ज करने का सिलसिला शुरू हुआ था। बाद में उनका तबादला होते ही यह सिलसिला बंद हो गया। उसके बाद से उस वक्त लगाई गई मशीनें कहां गई यह भी किसी को नहीं मालूम है। अब एक बार फिर यह सिलसिला शुरू होने जा रहा है।</p>

<p style="text-align:justify">&nbsp;</p>
