<p style="text-align: justify;"><strong>बड़वानी</strong> &nbsp;। &nbsp; शहर के लोगों में स्वास्थ्य के प्रति जागरूकता लाने के लिए पहली बार रन फॉर हेल्थ (मैराथन) का आयोजन किया गया, जिसमें शहरवासियों के साथ-साथ कलेक्टर अमित तोमर और पुलिस अधीक्षक विजय खत्री ने भी दौड़ लगाई और आह्वान किया कि स्वास्थ्य ही सबसे बड़ा धन है। लायंस क्लब के राम जाट एवं अनिल जोशी ने बताया कि बड़वानी शहर में आयोजित पहली मैराथन में लोगों में इतना उत्साह था कि रजिस्ट्रेशन 600 लोगों ने करवाया, लेकिन भाग लेने सुबह 5 बजे 800 से अधिक लोग पहुंचे। सबसे पहले उपस्थित प्रतिभागियों को माय जिम बड़वानी के ट्रेनरों ने वार्म-अप करवाया, फिर कार्यक्रम का शुभारंभ कलेक्टर व एसपी ने मैराथन में शामिल सबसे छोटे बच्चे से हरी झंडी दिखवाकर करवाया, साथ ही दोनों जिलाधिकारी 5 किमी दौड़ में शामिल हुए।</p>

<p style="text-align: justify;"><strong>अलगअलग स्थानों से प्रारंभ हुई 510 किमी की मैराथन</strong></p>

<p style="text-align: justify;">सबसे पहले सुबह 5.45 को 10 किमी की दौड़ शुरू हुई, जो कृषि उपज मंडी से शुरू होकर अस्पताल चौक, झंडा चौक, एमजी रोड, कारंजा होते हुए रेवा सर्कल से वापस मंडी प्रांगण पहुंची, वहीं 5 किमी की दौड़ सुबह 6 बजे शुरू होकर इसी रूट से कारंजा से वापस मंडी प्रांगण पहुंची, जिसमें सहायक आयुक्त जनजातीय कार्य विभाग विवेक पाण्डेय, मुख्य नगरपालिका अधिकारी कुशलसिंह डूडवे, जिला परियोजना समन्वयक हिमांशु शुक्ला, मंडी अध्यक्ष ओम भावसार, पूर्व सीसीबी अध्यक्ष राजेन्द्र भावसार के साथ शहर के डॉक्टर्स एवं अंजड़, कुक्षी, निसरपुर, सुसारी आदि जगहों से आए प्रतिभागी भी शामिल हुए।</p>

<p style="text-align: justify;"><strong>बताए संतुलित भोजन व मैराथन के फायदे</strong></p>

<p style="text-align: justify;">समापन कार्यक्रम में अपोलो हॉस्पिटल इंदौर के हदय रोग विशेषज्ञ डॉ. के रोशन राव ने लोगों को दौड़ने के फायदे बताए, साथ ही किस व्यक्ति को कैसा खाना खाना चाहिए और कितनी देर दौड़ना चाहिए, यह भी उन्होंने बताया। पश्चात डॉ. राव ने उपस्थित प्रतिभागियों के प्रश्नों के जवाब देते हुए उनकी जिज्ञासाओं को भी शांत किया। कार्यक्रम में मुख्य अतिथि कलेक्टर अमित तोमर ने लोगों को संदेश दिया कि जिस प्रकार आज आप स्वास्थ्य के प्रति जागरूक होकर इस मैराथन में शामिल हुए, उसी प्रकार स्वस्थ्य रहने के लिए रोज आप अपने दैनिक जीवन में से समय निकालकर एक्सरसाइज करें, ताकि इस आयोजन का उद्देश्य पूरा हो सके।</p>
