<p style="text-align: justify;"><strong>भोपाल </strong>&nbsp;।&nbsp; मप्र विधानसभा में मंगलवार को अभूतपूर्व नजारा देखने में आया। सेमरिया से भाजपा विधायक नीलम मिश्रा अपनी ही सरकार के खिलाफ सदन में धरने पर बैठ गर्इं। उन्होंने अपने पति और परिवार के खिलाफ पुलिस द्वारा झूठे मामले दर्ज किए जाने और इसके पीछे खनिज मंत्री राजेंद्र शुक्ल का हाथ होने का आरोप लगाया। उन्होंने यहां तक कहा कि उनके पति और रीवा जिला पंचायत अध्यक्ष अभय मिश्रा का एनकाउंटर किया जा सकता है। इसी बीच विधायक के पति की गिरफ़्तारी की खबर आ गई, जिसके बाद वे सदन में ही फूट-फूटकर रो पड़ीं। इसके बाद विपक्ष भी सरकार पर आक्रामक हो गया। डेढ़ घंटे के सियासी ड्रामे के बाद आखिर गृह मंत्री भूपेंद्र सिंह ने उनकी पति की रिहाई की खबर सुनाई। शून्यकाल के दौरान विधायक नीलम मिश्रा ने आरोप लगाया कि स्थानीय मंत्री के कहने पर उनके परिवार और पति अभय मिश्रा के खिलाफ एसपी ने झूठे प्रकरण कायम करवा दिए हैं। उन्होंने गृह मंत्री से एसपी के खिलाफ कार्रवाई करने की मांग की। यह देख कांग्रेस भी सरकार के खिलाफ आक्रामक हो गई। नेता-प्रतिपक्ष अजय सिंह, उपनेता बाला बच्चन, मुख्य सचेतक रामनिवास रावत और डा. गोविंद सिंह आदि सभी विधायकों ने सरकार और मंत्री पर प्रताड़ना का आरोप लगाते हुए आसंदी से संरक्षण दिलाने का आग्रह किया। आसंदी के निर्देश पर गृह मंत्री भूपेंद्र सिंह ने उनकी सुरक्षा का आश्वासन देने के साथ कहा कि वे रीवा एसपी को गलत कार्रवाई न करने के लिए निर्देशित करेंगे।</p>

<p style="text-align: justify;"><strong>छलक पड़े आंसू</strong></p>

<p style="text-align: justify;">पति की गिरफ़्तारी की खबर सुनते ही विधायक के आंसू छलक पड़े। सदन में धरने पर बैठी महिला विधायक नीलम मिश्रा को रोते देख कांग्रेस विधायक इमरती देवी, चंदा गौर तथा बसपा विधायक ऊषा चौधरी और शीला त्यागी भी उनके समर्थन में धरने पर बैठ गई। सदन में सत्ता पक्ष और विपक्षी सदस्यों के बीच आरोपों के तीर चलने लगे। सत्त्ता पक्ष ने नेता प्रतिपक्ष की मां सरोज कुमारी के घर से अलग रहने का मुद्दा उठाया तो कांग्रेस विधायक विक्रम सिंह नातीराज ने जसोदाबेन का विषय उठा दिया। विधायक इमरती देवी ने सदन में चूड़ियां लहरार्इं।</p>

<p style="text-align: justify;"><strong>डैमेज कंट्रोल में जुटे मंत्री सिंह और मिश्रा</strong> विधायक के धरने पर बैठने के बाद गृहमंत्री भूपेंद्र सिंह और संसदीय कार्य मंत्री डॉ. नरोत्तम मिश्रा डैमेज कंट्रोल में जुट गए। उन्होंने वस्तुस्थिति की जानकारी ली। इसके बाद गृह मंत्री सिंह ने सदन में ही सीएम के ओएसडी आदर्श कटियार, ओएसडी विजय कटारिया और सीआईडी आईजी डी श्रीनिवास वर्मा से बातचीत की। बातचीत के बाद गृह मंत्री सिंह ने नीलम मिश्रा को उनके पति की रिहाई की जानकारी दी। इसके बाद नीलम मिश्रा धरने से उठकर अपनी सीट पर आकर बैठ गई।</p>
