<p style="text-align: justify;"><strong>महू</strong>। बुधवार को फिर एक बार मानसून ने जिले के साथ महू अंचल में दस्तक दी। लिहाजा कभी धीमी तो कभी तेज गति से बारिश का दौर शुरू हुआ, जो कि रात तक चलता रहा। गौर हो, गत 4 दिनों पूर्व बारिश से अंचलभर में मौसम सुहाना हो गया था, लेकिन बीते दो दिनों से लगातार गर्माहट के साथ उमस बढ़ती जा रही थी, जिससे बुधवार को निजात मिली। जानकारों का मानना है प्री- मानसून का दौर खत्म हुआ। अब मौसमी बारिश की शुरुआत होगी। इधर, बुधवार को रिमझिम तो कभी झमाझम बरसी बारिश ने अंचलभर को तरबतर कर दिया। सड़कें पानी से सराबोर हो उठीं तो वहीं मौसम में ठंडक घुल गई। इधर, महू के पर्यटक स्थलों पर धीमी हुई झरनों की गति में भी फिर एक बार पानी आया, लिहाजा झरने भी कल-कल कर बहने लगे।</p>
