<p style="text-align: justify;"><strong>जबलपुर</strong>। मुख्य रेलवे स्टेशन पर रविवार की सुबह 6 बजे उस वक्त हड़कंप मच गया जबकि एक प्राईवेट महिला सफाई कर्मी ने सुपरवाईजर की प्रताड़ना के चलते केमीकल पीकर जान देने की कोशिश की। बताया जा रहा है कि उक्त महिला की गैरहाजरी लगाए जाने से क्षुब्ध होकर महिला ने यह कदम उठाया है। गंभीर अवस्था में युवती को उपचार के लिए विक्टोरिया अस्पताल के वार्ड नंबर 1 में भरती किया गया है। बताया जा रहा है कि रेलवे के सफाई ठेकेदार के पास सफाई कर्मी का काम कर रही राखी से हाजरी लगाने के बदले सुपरवाईजर ने 5 सौ रुपए की मांग की थी। राखी के सहकर्मी सफाई कर्मी गोलू,अरूण, अनूप नागौर, राजेश,गीता दामन,गोपाल रजक, विनय,बबली, माया ने बताया कि राखी उनके सामने सुबह 6 बजे अपने काम पर पहुंची थी। वहां पर मनीष बिरहा और सुभाष नामक सुपरवाइजर ने रजिस्टर में हाजरी लगाने के लिए 5सौ रुपए मांगे। रुपए नहीं मिलने पर सुपरवाईजरों ने राखी को गैर हाजिर कर दिया। इससे नाराज होकर राखी ने कार्यालय में रखे केमीकल को पीकर जान देने की कोशिश की।</p>

<p style="text-align: justify;"><strong>नहीं दर्ज की गई रिपोर्ट</strong></p>

<p style="text-align: justify;">इस घटना के बाद जब ठेका सफाई कर्मी जीआरपी थाने रिपोर्ट लिखाने पहुंचे तो उनकी रिपोर्ट दर्ज नहीं की गई और सादे कागज पर शिकायत लेकर रख ली गई। वहीं मंडल रेल प्रशासन ने भी घटना को संज्ञान में नहीं लिया। बताया जाता है कि मंडल रेल प्रशासन सफाई ठेकेदार की कारगुजारियों से वाकिफ है मगर कर्मचारियों की खुली प्रताड़ना के बावजूद सफाई ठेकेदार पर आंच नहीं आती।</p>
