<p style="text-align: justify;"><strong>भोपाल</strong>।<strong> </strong>ड्यूटी के दौरान शहीद हुए एएसआई अमृतलाल भिलाला का शुक्रवार शाम राजकीय सम्मान से उनके गृहनगर पचोर में अंतिम संस्कार कर दिया गया। इसके पहले नेहरू नगर स्थित डीआरपी लाइन में मुख्यमंत्री शिवराज सिंह चौहान, डीजीपी ऋषि कुमार शुक्ला, संभागायुक्त कवींद्र कियावत, आईजी जयदीप प्रसाद सहित अन्य अफसरों ने श्रद्धांजलि दी। मुख्यमंत्री ने कहा कि अमृतलाल भिलाला को शहीद का दर्जा दिया जाएगा। परिजनों को एक करोड़ रुपए सम्मान निधि मिलेगी। उनकी प्रतिमा स्थापित की जायेगी और परिवार के एक सदस्य को सरकारी नौकरी देने पर विचार किया जाएगा।</p>

<p style="text-align: justify;"><strong>आरोपियों को मिलेगी सख्त सजा</strong></p>

<p style="text-align: justify;">मुख्यमंत्री शिवराज सिंह चौहान ने कहा कि घटना के अपराधियों को सख्त सजा दिलाई जाएगी। उन्होंने परिजनों को ढांढस बंधाया। मुख्यमंत्री सहित वरिष्ठ पुलिस अधिकारियों ने स्व. भिलाला की अंतिम यात्रा में शामिल होकर उन्हें कांधा दिया। श्रद्धांजलि सभा के बाद उनका पार्थिव शरीर राजकीय सम्मान के साथ उनके गृह नगर राजगढ़ के लिए रवाना हुआ।</p>

<p style="text-align: justify;"><strong>यह था मामला</strong></p>

<p style="text-align: justify;">निशातपुरा थाने में पदस्थ एएसआई भिलाला 16 जून की रात को अस्सी फिट रोड स्थित बेस्ट प्राइज के सामने वाहनों की चेकिंग कर रहे थे। इस दौरान उन्होंने एक कार रोकने की कोशिश की, तो कार चालक ने उन्हें टक्कर मार दी। वे गाड़ी के बोनट में फंस गए थे। आरोपियोें ने करीब एक किमी उन्हें घसीट दिया। जिससे वह गंभीर रूप से घायल हो गए थे। उनका अस्पताल में इलाज चल रहा था। पुलिस ने इस मामले में हत्या के प्रयास का मामला दर्ज कर तीन युवकों मोहित, मयंक और अभिषेक को गिरफ्तार कर जेल भेज दिया है। श्री भिलाला की मौत के बाद आरोपियों के खिलाफ हत्या की धारा बढ़ा दी गई है।</p>

<p style="text-align: justify;"><strong>पत्नी सदमे में, सीएम से नहीं कर पार्इं बात</strong></p>

<p style="text-align: justify;">डीआरपी लाइन में आयोजित श्रद्धाजंलि सभा के दौरान स्व. भिलाला की पत्नी से मुख्यमंत्री ने बात करने का प्रयास किया, लेकिन वे एक शब्द भी नहीं बोल पार्इं। पूरे समय वे पति की पार्थिव देह के पास चुपचाप बैठी रहीं। इधर, परिवार की इच्छा के अनुसार भिलाला का अंतिम संस्कार उनके गृह नगर पचोर में राजकीय सम्मान के साथ किया गय। पिता के पार्थिव शरीर को दाग उनके सबसे बड़े बेटे अमर ने दिया। अमर देवास में आरक्षक हैं। इस मौके पर अधिकारी मौजूद थे।</p>

<p style="text-align: justify;"><strong>इन परिस्थितियों में मिलता है शहीद का दर्जा</strong></p>

<p style="text-align: justify;">ड्यूटी के दौरान पुलिस कर्मचारी की मृत्यु होने पर शहीद का दर्जा दिए जाने के लिए शासन ने मापदंड तय किए हैं। इसके तहत नक्सल, डकैत प्रभावित क्षेत्र में ड्यूटी के दौरान मृत्यु, उपद्रव या हिंसा के दौरान ड्यूटी करते हुए जान जाने, वीआईपी की सुरक्षा में तैनाती के दौरान मृत्यु होने पर और किसी अपराधी को पकड़ने के दौरान मृत्यु होने पर शासन पुलिस कर्मचारी को शहीद का दर्जा देता है। इसके पहले जेल ब्रेक के दौरान सिमी कार्यकर्ताओं को रोकने का प्रयास करने के दौरान जेल के प्रहरी सीताराम की भी जान चली गई थी। शासन ने सीताराम को भी शहीद का दर्जा दिया था।</p>
