<p style="text-align: justify;"><strong>भोपाल </strong>। &nbsp; विधानसभा की कार्यवाही मंगलवार को हंगामे की भेंट चढ़ गई। न प्रश्नकाल हुआ और न ही अनुपूरक बजट और विधेयकों पर चर्चा हुई। इस बीच सदन की कार्यवाही चार मर्तबा 10-10 , 15 और आधा घंटे के लिए स्थगित करना पड़ी। मामला फिर भी शांत नहीं हुआ तब ढाई बजे कार्यसूची में दर्ज सभी कार्य संपादित कर सदन की कार्यवाही स्थगित कर दी गई। जबकि कार्यसूची के अनुसार सदन की कार्यवाही कम से कम 15 घंटे तक चलना थी किन्तु हंगामा, शोर-शराबा और नारेबाजी के चलते साढ़े तीन घंटे में समाप्त हो गई। बिना चर्चा अनुपूरक बजट के साथ-साथ 18 विधेयक आधे घंटे से भी कम समय में पारित हो गए। सदन शुरू होते ही सत्तापक्ष की ओर से संसदीय कार्यमंत्री नरोत्तम मिश्रा ने आपातकाल की बरसी पर तत्कालीन प्रधानमंत्री इंदिरा गांधी का जिक्र आने और इस मुद्दे को लेकर मचे ज़ोरदार हंगामे के बीच सदन की कार्यवाही दो बार स्थगित करनी पड़ी। इस वजह से प्रश्नकाल भी नहीं हो सका। संसदीय कार्य मंत्री नरोत्तम मिश्रा ने तत्कालीन प्रधानमंत्री इंदिरा गांधी के नाम का जिक्र करते हुए कहा कि आज ही के दिन देश में आपातकाल लगाया गया था। उनकी टिप्पणी पर कांग्रेस सदस्यों ने हंगामा मचाना शुरू कर दिया। सरकार की तरफ से मंत्री भूपेंद्र सिंह, उमाशंकर गुप्ता, लाल सिंह आर्य और विश्वास सारंग ने आपातकाल के लिए कांग्रेस सदस्यों को निशाना बनाते हुए उनसे माफी मांगने की मांग की। लगातार हंगामे और आरोप प्रत्यारोप के दौरान मिश्रा की कुछ आपत्तिजनक टिप्पणियों को अध्यक्ष डॉ सीतासरन शर्मा ने कार्यवाही से विलोपित करा दिया। इसी बीच कांग्रेस सदस्यों ने आसंदी के पास पहुंच कर नारेबाज़ी शुरू कर दी। मंत्री डा. मिश्रा ने प्रदेश कांग्रेस अध्यक्ष कमलनाथ से जुड़े नारे लगाते हुए उन्हें भी निशाना बनाया। भारी शोर मचने के बीच अध्यक्ष डॉ. शर्मा ने सदन की कार्यवाही 10 मिनट के लिए स्थगित कर दी।</p>

<p style="text-align: justify;"><strong>सत्तापक्ष चाहता है सदन चलाना</strong></p>

<p style="text-align: justify;">सदन के समवेत होते ही मंत्री डॉ. मिश्रा ने कहा कि सत्तारूढ़ दल प्रश्नकाल चलने देना चाहता है, लेकिन उनकी बातें सदन की कार्यवाही में दर्ज होना चाहिए। इस पर विपक्षी विधायकों ने भी भाजपा पर आरोप लगाते हुए नारेबाजी दोबारा शुरू कर दी। सरकार के मंत्री इस दौरान देश में आपातकाल लगाने के लिए कांग्रेस से माफी मांगने की मांग पर अड़े रहे। हंगामा जारी रहने के बीच अध्यक्ष डॉ. शर्मा ने सदन की कार्यवाही आधे घंटे के लिए स्थगित कर दी। विधानसभा का मानसून सत्र कल शुरू हुआ है। औपचारिक तौर पर सदन की पांच बैठकें होना था, किन्तु हंगामे के चलते तीन दिन पहले ही कार्यवाही स्थगित कर दी गई। यहां यह भी उल्लेखनीय है कि शिवराज सरकार का चुनाव से पहले शुरू हुआ अंतिम विधानसभा सत्र का पहला दिन हंगामें की भेंट चढ़ गया था। सत्र की हंगामेदार शुरूआत हुई।</p>
