<p style="text-align: justify;"><strong>मुंबई</strong>। मुंबई के घाटकोपर में निर्माणाधीन इमारत के पास एक चार्टर्ड विमान दुर्घटनाग्रस्त हो गया। दोपहर डेढ़ बजे हुई दुर्घटना में महिला पायलट मारिया कुबेर और सह पायलट प्रदीप राजपूत के अलावा टेक्निशियन सुरभि और मनीष पांडे के साथ ही वहां से गुजर रहे एक राहगीर की भी मौत हो गई। इस विमान ने जूहू हवाईअड्डे से प्रशिक्षण के लिए उड़ान भरी थी। सूत्रों के अनुसार 2014 में इलाहाबाद में हादसा होने के बाद इस विमान को उत्तर प्रदेश सरकार ने बेच दिया था।&nbsp;</p>

<p style="text-align: justify;"><strong>खाने पर गए थे लोग, वर्ना जातीं 50 जानें </strong></p>

<p style="text-align: justify;">जिस निर्माणाधीन इमारत के पास हादसा हुआ वहां लगभग 40 से 50 लोग काम कर रहे थे । लेकिन दोपहर एक से दो के बीच खाना खाने की छुट्टी थी जिसके कारण इमारत में काम करने वाले बच गए। विमान के दुर्घटनाग्रस्त होने का कारण पता नहीं चल सका। राहत कार्य के बाद ब्लैक बॉक्स की जांच में कारण सामने आ सकते हैं।&nbsp;</p>

<p style="text-align: justify;"><strong>डीजीसीए को जांच के आदेश </strong></p>

<p style="text-align: justify;">केंद्रीय नागरिक उड्डयन मंत्री सुरेश प्रभु ने इस हादसे पर दुख जताया है। उन्होंने नागर विमानन निदेशालय को विमान दुर्घटना की जांच करने के निर्देश दिए हैं।</p>
