<p style="text-align: justify;"><strong>नई दिल्ली</strong>। सांसदों के लिए बुरी खबर है, अब वे ज्यादा संख्या में सवाल नहीं पूछ सकेंगे।अब तक जितने सवाल पूछने की आजादी थी, उसका आधा ही अब पूछ सकेंगे। नए सत्र से यह व्यवस्था लागू होने जा रही है। लोकसभा में प्रश्न पूछने से संबंधित नियमों को संशोधन के बाद यह दिशा-निर्देश जारी हुए हैं। नई व्यवस्था के मुताबिक लोकसभा में अब सांसद सिर्फ पांच सवाल ही पूछ सकेंगे। अब तक वे दस सवाल पूछ सकते थे। आगामी संसद सत्र से यह व्यवस्था लागू करने की तैयारी है। लोकसभा के प्रश्न सेल ने एक बुलेटिन में कहा कि संसद सदस्यों को इस बारे में बता दिया गया है कि वह एक दिन में पांच से ज्यादा सवालों की नोटिस नहीं दे सकते। लोकसभा में सवालों के पूछने से जुड़े नियम दस बी में संशोधन के जरिए अब दस की जगह पांच सवाल पूछने की ही संसद सदस्यों को सहूलियत रहेगी। लोकसभा की सेक्रेटरी जनरल स्नेहलता श्रीवास्तव के हवाले से जारी बुलेटिन के मुताबिक प्रत्येक सांसद अब दस की जगह सिर्फ पांच सवालों की ही नोटिस दे सकता है।</p>
