<p style="text-align: justify;"><strong>भोपाल</strong>। विदेश में नौकरी लगवाने के नाम पर एक टूर्स एंड ट्रैवल्स कंपनी ने बेरोजगारों युवकों को ठग लिया। उनसे वीजा बनवाने के नाम लाखों रुपये जमा कराए गए थे। बुधवार को बेरोजगार युवक जब कंपनी के दफ्तर पहुंचे तो वह बंद मिला। इसकी शिकायत पीड़ितों ने एमपी नगर पुलिस से की है। पुलिस मामले की जांच कर रही है। जानकारी के अनुसार अब्दुल राशिद अंसारी (26) नारियलखेड़ा में रहते हैं। उन्होंने बताया कि अप्रैल के पहले सप्ताह में मस्जिद में नमाज के दौरान एक व्यक्ति नौकरी के लिए पंपलेट बांट रहा था। इस पर कुछ नंबर लिखे थे। जब उस नंबर पर फोन लगाया, तो गल्फ टूर्स एंड ट्रैवल्स आॅफिस का पता ज्योति टॉकीज के नीचे बेसमेंट में बताया। वे तीन दोस्तों के साथ वहां पहुंचे। यहां एजेंट फहीम मिले। फहीम ने दुबई की कंस्ट्रक्शन कंपनी में नौकरी लगवाने की बात कही। यहां कई युवक आए हुए थे। सभी को योग्यता के अनुसार नौकरी बताई जा रही थी। मेरा बायोडाटा देखने के बाद कहा कि कंप्यूटर आॅपरेटर के पद पर दुबई में नौकरी लग जाएगी। हम चारों तैयार हो गए। मुझे बताया कि वीजा बनवाने ने लिए प्रति व्यक्ति साठ हजार रुपए लगेंगे। हम सभी ने डेढ़ लाख रुपए ही देने को कहा। वह राजी हो गया। हमने एक लाख 30 हजार रुपए दिए, जबकि बीस हजार रुपए की रकम शेष थी।</p>
