<p style="text-align: justify;"><strong>जबलपुर</strong>। दुरंतो एक्सप्रेस के एसी कोच में बेटिकट यात्रा कर रहे एक शराबी ने यात्रियों के साथ गाली-गलौज के साथ मारपीट कर दी। जिसकी सूचना ट्रेन में सवार यात्रियों ने सतना और जबलपुर की आरपीएफ को दी। ट्रेन जब जबलपुर स्टेशन पर आई तो सुरक्षा कर्मियों ने एसी के बी-4 कोच को घेर लिया और कोच को चैक किया और शराबी यात्री सचिन उपाध्याय को ट्रेन से उतार लिया। उसके ऊपर रेलवे एक्ट 145,146 के तहत प्रकरण दर्ज किया गया है। जानकारी के अनुसार इलाहाबाद से चलकर मुम्बई जाने वाली दुरंतो एक्सप्रेस के बी-4 कोच में सचिन उपाध्याय बिना टिकट इलाहाबाद से मुम्बई कीयात्रा कर रहा था। वह अत्यधिक शराब पिए हुए था। इलाहाबाद से ट्रेन रवाना होने के बाद उसने यात्रियों से गालीगलौज और मारपीट प्रारंभ कर दी। आरपीएफ ने बताया कि मेडिकल जांच में सचिन के शराब पिए होने की पुष्टि के बाद मामला कायम कर लिया गया है। बिना टीटी दौड़ रही थी दुरंतो ट्रेन में टीटीई के न होने से यात्रियों को परेशानी का सामना करना पड़ रहा है। वहीं बेटिकट यात्रियों की मौज हो गई है। वर्तमान विवाद भी टीटीई के न होने के कारण बताया जा रहा है।</p>
