<p style="text-align: justify;"><strong>बेंद्रा</strong>। भारतीय हॉकी टीम के अनभवी स्ट्राइकर रमनदीप सिंह घुटने की चोट के कारण यहां चल रहे चैंपियंस ट्रॉफी हॉकी टूर्नामेंट से बाहर हो गए हैं, जबकि भारत को बुधवार को गत चैंपियन आॅस्ट्रेलिया के खिलाफ महत्वपूर्ण मैच खेलना है। भारत के अनुभवी फॉरवर्ड को पाकिस्तान के खिलाफ ओपनिंग मैच के दौरान घुटने में चोट लगी थी। सोमवार को एमआरआई रिपोर्ट से उनकी चोट का पता चला। रमनदीप का बाहर हो जाना भारत के लिए गत चैंपियन आॅस्ट्रेलिया के खिलाफ बुधवार को होने वाले मैच से पहले गहरा झटका है। गत उप विजेता भारत ने अपने पहले मैच में पाकिस्तान को 4-0 से और फिर ओलम्पिक चैंपियन अर्जेंटीना को 2-1 से हराया था। कोच हरेंद्र सिंह ने बताया कि रमनदीप ने पाकिस्तान के खिलाफ मैच में आधे समय के दौरान दाएं घुटने में दर्द की शिकायत की थी। उन्हें अर्जेंटीना के खिलाफ विश्राम दिया गया और सोमवार को उनका एमआरआई स्कैन कराया गया तो उनके घुटने की गंभीर चोट का पता चला।</p>
