<p style="text-align: justify;"><strong>भोपाल</strong> ।&nbsp;<strong> &nbsp; </strong>भोपाल के शहरी क्षेत्र में पांच तहसीलें बनाने को लेकर चल रही प्रक्रिया फिर तेज हो गई है। इस बार पांच नई तहसील बनाने के कॉन्सेप्ट में फेरबदल किया गया है। अब शहर भोपाल सर्कल को चार भागों में तोड़ने के बजाय संत हिरदाराम सर्कल (बैरागढ़ सर्कल) में मर्ज कर एक तहसील बनाने की प्रक्रिया शुरू कर दी गई है। इसका नक्शा भी तैयार किया जा रहा है, जबकि अन्य तीन सर्कल गोविंदपुरा, एमपी नगर और टीटी नगर क्षेत्र को यथावत रखा जाएगा। इधर, सूत्रों की मानें तो भू-अभिलेख के अधिकारियों ने यह प्लान तैयार कर लिया है, लेकिन बैरागढ़ सर्कल के दोगुने हो रहे क्षेत्रफल और थानों को लेकर वे चिंतित है। हालांकि इस नए प्लान पर अंतिम मुहर कलेक्टर सुदाम पी. खाडे को लगाना है। सूत्रों का कहना है कि आगामी एक-दो दिनों में कलेक्टर इस मसले को लेकर अधिकारियों की बैठक लेने वाले हैं, ताकि पांच तहसीलों का प्रस्ताव जल्द से जल्द राज्य शासन को मंजूरी के लिए भेजा जा सके। पहले यह चल रही थी कवायद: बीते मई माह में तत्कालीन एडीएम मोहित बुंदस द्वारा शहरी क्षेत्र में पांच तहसीलें बनाने का प्रस्ताव तैयार करने के लिए एक बैठक बुलाई गई थी। इस बैठक में शहर भोपाल सर्कल को तोड़कर उसके हिस्सों को चार सर्कलों एमपी नगर, टीटी नगर, गोविंदपुरा और बैरागढ़ में जोड़कर चार तहसील बनाने का निर्णय लिया गया था।</p>

<p style="text-align: justify;"><strong>थानों को बांटा जाएगा अन्य तहसीलों में </strong></p>

<p style="text-align: justify;">सूत्र बताते हैं कि अधिकारियों ने जो नया प्लान तैयार किया है, उसमें बैरागढ़ तहसील के बढ़े हुए क्षेत्रफल के लिए पांच पटवारी व आरआई तथा एक अतिरिक्त तहसीलदार को रखने का प्रस्ताव दिया जा रहा है। यही नहीं दोगुने हो रहे थानों को कम करने के लिए दो-दो थानों को अन्य तहसीलों में बांटने का प्लान है।</p>

<p style="text-align: justify;"><strong>कोलार तहसील के चलते शहर सर्कल हो रहा खत्म</strong></p>

<p style="text-align: justify;">मुख्यमंत्री शिवराज सिंह चौहान ने कोलार को तहसील बनाने की घोषणा पहले ही कर दी थी तथा उसका प्रस्ताव भी पहले ही बनाकर राज्य शासन को भेज दिया गया था। ऐसी स्थिति में कोलार तहसील का बनना तो तय है। इसके चलते शहर सर्कल को खत्म करने का निर्णय लिया गया है।</p>
