<p style="text-align: justify;"><strong>भोपाल</strong>। कल्याण नगर छोला बस्ती में बच्चों को रेस्क्यू करने पहुंची चाइल्ड लाइन की टीम को बच्चों की दादी के विरोध के चलते खाली हाथ लौटना पड़ा। हालांकि चाइल्ड लाइन ने दो घंटे की मशक्कत के बाद बच्चों के पिता और दादी को दोपहर दो बजे बाल कल्याण समिति के सामने पेश किया। बाल कल्याण समिति ने पीड़िता के अलावा पति और दादी के बयान लेने के बाद सुनवाई बुधवार तक टाल दी है। बाल कल्याण समिति के समक्ष महिला लक्ष्मी ने दो दिन पहले शिकायत दर्ज की थी कि कल्याण नगर निवासी उसके पति अजय विश्वकर्मा उसकी ढाई साल की बच्ची और 7 साल के बच्चे को छीनकर ले गये हैं। वह बच्चों को ठीक से नहीं रखते और पढ़ा भी नहीं रहे। मां से दूर होकर बच्ची बीमार हो गई है। बाल कल्याण समिति ने चाइल्ड लाइन को बच्चों को रेस्क्यू करने के आदेश दिए। चाइल्ड लाइन की ओर से अनीता के निर्देशन में बनी टीम ने छोला मंदिर पुलिस के साथ सोमवार सुबह करीब साढ़े ग्यारह बजे कार्रवाई शुरू की।</p>
