<p style="text-align: justify;"><strong>जबलपुर</strong>। जबलपुर रेलवे स्टेशन में एक युवक को ट्रेन से उतारकर दूसरे दिन उसकी गिरफ्तारी घोड़ा नक्कास से कर उसके पास से स्मैक होने संबंधी मामले में सोमवार को नया मोड़ आ गया। मामले में पुलिस की ओर से जवाब पेश करते हुए कहा गया कि आरोपी को मुखबिर की सूचना के आधार पर 16 मई को अन्य के साथ ट्रेन से उतारकर पूछताछ के लिए पकड़ा गया था। पूछताछ के बाद उसे छोड़ दिया था और पुलिस ने उन पर नजर रखी थी। पुलिस ने आरोपी युवक को अगले दिन स्मैक के साथ रंगे हाथ पकड़ा था। रेलवे स्टेशन की सीसीटीव्ही फुटेज मामले की जांच के निर्देश पुलिस अधीक्षक ने जारी किये थे, जिसकी जांच जारी है। जस्टिस सुबोध अभ्यंकर की एकलपीठ ने जमानत देने से इनकार करते हुए एसपी के निर्देश पर हो रही जांच की रिपोर्ट न्यायालय के समक्ष पेश करने के निर्देश दिये हैं। एकलपीठ ने मामले की सुनवाई 16 जुलाई को निर्धारित की है। पकड़े गए युवक का तर्क उल्लेखनीय है कि यह जमानत अर्जी उत्तर प्रदेश निवासी राहुल यादव की ओर से दायर की गयी है। जिसमें कहा गया है कि मुम्बई स्थित कंपनी में काम करता है। छुट्टी पर वह अपने घर गया था और छुट्टी समाप्त होने पर वह बीएसबी-एलटीटी सुपर एक्सप्रेस से परिवार के अन्य सदस्यों के साथ वापस लौट रहा था।</p>
