<p style="text-align: justify;"><strong>जबलपुर</strong>। हाईकोर्ट ने एक महिला द्वारा दायर अपील पर सुनवाई के दौरान पेश किए गए आवेदन पर उसके पति द्वारा की जा रही दूसरी शादी पर रोक लगा दी है। जस्टिस एसके गंगेले व जस्टिस राजेन्द्र कुमार श्रीवास्तव की युगलपीठ ने अनावेदक की ओर से दिए गए तर्क को अस्वीकार करते हुए उक्त निर्देश दिए हैं। युगलपीठ ने कहा है कि अपील लंबित है, ऐसे में शादी पर रोक नहीं लगाई गई तो वह न्याय सिद्धांत के खिलाफ होगा। युगलपीठ ने मामले की अगली सुनवाई 26 जून को निर्धारित की है। प्रकरण के अनुसार सतना कोतवाली निवासी शुभांगी खरे ने मोहल्ले के ही सचिन विश्वकर्मा से कुछ वर्ष पूर्व मंदिर में विवाह किया था। जिसके बाद दोनों दाम्पत्य जीवन में रह रहे थे। इसके बाद हुए घरेलू विवाद पर दोनों में मतभेद हो गया और शुभांगी ने फैमिली कोर्ट में मामला लगाया, वहां से राहत न मिलने पर हाईकोर्ट में अपील दायर की गई थी। पीड़िता ने खुद दी जानकारी इसी बीच पीड़िता को पता चला कि सचिन 23 जून को दूसरा विवाह कर रहा है। जिस पर पीड़िता ने अपने अधिवक्ता के साथ कोर्ट में हाजिर होकर शादी पर रोक लगाए जाने की राहत चाही। वहीं अनावेदक की ओर से कहा गया कि अपीलार्थी व अनावेदक की शादी को वैध नहीं ठहराया गया है। सुनवाई के दौरान न्यायालय ने संबंधित मामले की अपील लंबित रहने को मद्देनजर रखते हुए सचिन द्वारा किये जाने वाले विवाह पर रोक लगा दी है। युगलपीठ ने मामले की अगली सुनवाई 26 जून को निर्धारित की है। मामले में अपीलार्थी की ओर से अधिवक्ता राजीव कुमार पाठक व एमपी रजक पैरवी कर रहे हैं।</p>
