<p style="text-align: justify;"><strong>भोपाल</strong>। कान्हा नेशनल पार्क से एक टाइगर को ओडिशा भेजा या है। युवा मेल टाइगर, एमबी2 को ओडिशा के अंगुल जिले के सतकोसिया टाइगर रिजर्व के लिए रवाना कर दिया। प्रदेश से तीन जोड़े टाइगर भेजने का फैसला एक महीने पहले हो गया था। सूत्र बताते हैं कि यह निर्णय केंद्र के एक प्रभावशाली नेता के इशारे पर किया गया। इस बीच छत्तीसगढ़ के वन्य प्राणी प्रेमियों ने कहा है कि मप्र के टाइगर किसी को दिए जाने हों तो सबसे पहला हक मप्र के विभाजन के बाद बने राज्य छत्तीसगढ़ का है। ओडिशा का सतकोसिया टाइगर रिजर्व 988.30 वर्ग किमी में है। यहां कागजों पर 29 टाइगर का होना बताया गया है। पर हकीकत ये है कि यहां शिकार के कारण टाइगर नहीं हैं। इस क्षेत्र का केंद्र में प्रतिनिधित्व करने वाले एक मंत्री इसको फिर आबाद करना चाहते हंै। वन्य प्राणी विशेषज्ञ बताते हैं कि 3 नर और 3 मादा टाइगर जब सतकोसिया पहुंचेगे, तब नर टाइगर में अपने अधिकार क्षेत्र और मादा के लिए संघर्ष होना तय है। विशेषज्ञ कहतेह ैं कि यदि किसी दबाव में इस तरह का फैसले किए जाएंगे तो टाइगर कंजर्वेशन पर सवाल उठना स्वाभाविक है।</p>

<p style="text-align: justify;"><strong>अविभाजित मप्र में 927 टाइगर रहे</strong></p>

<p style="text-align: justify;">अविभाजित मध्यप्रदेश जब टाइगर स्टेट रहा तब जारी किताब में कुल 927 टाइगर रहे, जिनमें 240 छतीसगढ़ के विभिन्न जंगल में थे। सन 1997 की इस गणना के मुताबिक,जगदलपुर के जंगलों में 73 टाइगर रहे। इस इलाके के जंगल में अब टाइगर का राज नहीं नक्सलियों का खौफ है। अब वहां कोई ठीकठीक नहीं बता सकता कि इधर अब कितने टाइगर हैं, या खत्म हो चुके हैं।</p>
