<p style="text-align: justify;"><strong>इंदौर </strong>। &nbsp; देपालपुर के पास बुधवार की रात गौतमपुरा रोड पर अंधगति से दौड़ रही बाइक अंधेरे में खड़े ट्रक में जा घुसी। इस हादसे में दो लोगों की मौत हो गई, जबकि एक की व्यक्ति गंभीर रूप से घायल हो गया। मृतक रिश्तेदार में दामाद-ससुर थे। पुलिस ने बताया कि हादसा बिरगोदा गांव के पास बुधवार की रात हुआ। ट्रक खराब होने के कारण उसे चालक ने अंधेरे में सड़क किनारे खड़ा कर दिया था। इसी दौरान पीरनलवासा गांव के नावसिंह (55), पुत्र उजारिया और दामाद बचरीसिंह के साथ बाइक से देपालपुर की ओर लौट रहे थे। बाइक की गति तेज होने के कारण असंतुलित होकर खड़े ट्रक में जा घुसी। हादसे में नावसिंह व उसके दामाद बचरी की मौके पर ही मौत हो गई, जबकि बेटा उजारिया गंभीर रूप से घायल हो गया। हादसे के बाद सड़क पर जाम लग गया, वहीं सूचना पर पुलिस दल मौके पर पहुंची। इनके पास मिले मोबाइल से उनके परिजन को सूचना दी। तलाशी लेने पर नावसिंह के पास से 10 हजार रुपए मिले, जिन्हें बाद में परिजन को लौटा दिए गए। परिजन ने बताया कि नावसिंह अपना खेत सालभर के किराए पर देकर घर की ओर लौट रहे थे। इसी दौरान वे किसी कार्यक्रम में भी शामिल हुए, जहां संभवत: उन्होंने शराब भी पी थी। हादसे में ट्रक ड्राइवर की गलती भी बताई जा रही है। उसने खराब होने के कारण ट्रक को साइड में लगा दिया, लेकिन उसके इंडिकेटर या अन्य संकेतक नहीं लगाए थे। पुलिस ने ड्राइवर के खिलाफ केस दर्ज कर ट्रक जब्त कर लिया है।</p>

<p style="text-align: justify;"><strong>घायल युवक की मौत</strong></p>

<p style="text-align: justify;">अन्नपूर्णा क्षेत्र में हुई दुर्घटना में एक घायल व्यक्ति की इलाज के दौरान मौत हो गई। पुलिस ने मृतक का नाम अनिल वर्मा निवासी घाटा बिल्लौद बताया है। वह फिलहाल सुदामानगर में रहता था। चार दिन पहले फूटी कोठी चौराहे के पास किसी अज्ञात वाहन ने अनिल को टक्कर मार दी थी। पुलिस ने मर्ग कायम कर जांच शुरू कर दी है।</p>
