<p style="text-align: justify;"><strong>जबलपुर</strong>।<strong> </strong>मुंबई की यात्रा कर रहे एक युवक को विगत 16 मई को जबलपुर स्टेशन में पुलिस द्वारा उतारकर उसके पास से से लाखों की स्मैक जप्ती दिखाने संबंधी मामले को हाईकोर्ट ने सख्ती से लिया है। जस्टिस अतुल श्रीधरन की एकलपीठ ने मामले में बुधवार को सुनवाई करते हुए रेलवे अधिकारियों को निर्देशित किया है वह 16 मई के रात्रि 9 से 11 बजे तक के प्लेट फार्म नंबर-1 के वीडियो फुटेज बतौर साक्ष्य सुरक्षित रखें। इसके साथ ही न्यायालय ने मामले में अनावेदकों को नोटिस जारी कर जवाब पेश करने के निर्देश दिये है। एकलपीठ ने मामले की अगली सुनवाई 17 जुलाई को निर्धारित की है। यह याचिका महाराष्ट ठाणे के सार्इं बाबा नगर निवासी रवीन्द्र यादव की ओर से दायर की गई है। जिसमें कहा गया है कि उनका साला मूलत: यूपी निवासी राहुल यादव विगत 16 मई को वह वाराणसी-कुर्ला एक्सप्रेस से मुंबई जा रहा था। रात्रि 10 बजे ट्रेन जबलपुर स्टेशन पहुंची। जहां पर पुलिस ने उसे गिरफ्तार कर लिया और बेलबाग थाने ले गई।</p>

<p style="text-align: justify;"><strong>25 लाख की स्मैक मिलना बताया</strong></p>

<p style="text-align: justify;">17 मई को पुलिस ने उसकी गिरफ्तारी घोड़ा नक्कास से बतायी। पुलिस ने उसके पास से 25 लाख की 125 ग्राम स्मैक जप्त होना बताया, इतना ही नहीं पुलिस ने एक राघवेन्द्र शुक्ला नामक युवक को उसका साथी होना बताया था। मामले में आवेदक की ओर से कहा कि उनके साले राहुल को झूठे प्रकरण में फंसाया गया है।</p>

<p style="text-align: justify;"><strong>इनसे मांगा जवाब</strong></p>

<p style="text-align: justify;">आवेदक का कहना है कि उक्त पूरा घटनाक्रम जबलपुर रेलवे स्टेशन के प्लेटफार्म नंबर-1 पर लगे सीसीटीव्ही कैमरों में कैद हुआ है। मामले में उक्त वीडियो फुटेज सुरक्षित रखे जाने की राहत चाही गई थी। मामले में डीआरएम कमर्शियल जबलपुर, कमांडेंट आरपीएफ, आरपीएफ थाना प्रभारी, डीजीपी व डीआईजी जबलपुर को पक्षकार बनाया गया है। सुनवाई पश्चात् न्यायालय ने वीडियो फुटेज सुरक्षित रखने के निर्देश देते हुए अनावेदकों को नोटिस जारी कर जवाब पेश करने के निर्देश दिये हैं। याचिकाकर्ता की ओर से अधिवक्ता विपिन यादव ने पक्ष रखा।</p>
