<p style="text-align: justify;"><strong>ग्वालियर</strong>।<strong> </strong>नवविवाहिता की संदिग्ध मौत के साथ ही शहर व देहात में कुल आठ लोगों की मौत से सनसनी फैल गई। जहां पहली बारिश में शहर के अंदर स्थित नाला उफान पर आने से वृद्धा की डूबकर, तो दूसरी की जहर व तीसरी की जलने से मौत हो गई, इसके साथ ही सड़क हादसे व करंट लगने से दो युवकों की मौत हो गई। पुलिस मर्ग दर्ज कर पूरे दिन इन शवों को पीएम हाउस पहुंचाने के लिए मशक्कत करती रही। जानकारी के अनुसार बहोड़ापुर थाना अंतर्गत सूरज नगर निवासी पिंकी पत्नी हेमंत पाल 30 वर्ष की संदिग्ध अवस्था में मौत हो गई। हालांकि मृतका के ससुराल पक्ष का कहना है कि उसने अपने कमरे में साड़ी से फांसी लगाकर आत्महत्या कर ली। जब पता चला तो उसे तत्काल फंदे से उतारकर अस्पताल लेकर पहुंचे, जहां चिकित्सकों ने मृत घोषित कर दिया। उधर मृतका के पिता प्रेमनारायण पाल का कहना है कि उसकी बेटी के शरीर पर चोटों के निशान हैं। उसकी हत्या की गई है। ससुराल वाले उसे अक्सर टॉर्चर करते थे तथा दहेज की मांग की जाती थी। पुलिस ने मर्ग दर्ज कर शव को पीएम हाउस पहुंचा दिया।</p>

<p style="text-align: justify;"><strong>पति सात माह से ससुराल में रह रहा था</strong></p>

<p style="text-align: justify;">हेमंत ने बताया कि उसका विवाह 2015 में हुआ था। उसे ढाई साल की बेटी व आठ माह का बेटा है। ससुर को कैंसर की बीमारी है, जिससे पिंकी सात माह से अपने मायके मामा का बाजार में थी, मैं भी उसके साथ रह रहा था। कुछ दिन पहले ही मैं अपनी पत्नी के साथ सूरज नगर अपने घर रहने आया था। बीते रोज जब मैं सुबह नौकरी पर चला गया तो दोपहर एक बजे फोन आया कि पिंकी ने फांसी लगा ली। मैं सीधा अस्पताल पहुंचा तो उसकी सांसें थम चुकीं थीं।</p>

<p style="text-align: justify;"><strong>जमीनी विवाद के चलते जहर खाकर दी जान</strong></p>

<p style="text-align: justify;">भितरवार थाना अंतर्गत रहने वाली विमला पत्नी हरीसिंह 60 वर्ष ने 24 जून को जहर खा लिया था। हालत खराब होने पर परिजनों ने अस्पताल में भर्ती किया, जहां उसकी मौत हो गई। सूचना पर भितरवार पुलिस ने मर्ग दर्ज कर शव का पीएम कराकर परिजनों के सुपुर्द कर दिया। वृद्धा की मौत का कारण भाईयों द्वारा जमीन पर कब्जा करना बताया है। इसी विवाद के चलते वृद्धा ने आत्महत्या कर ली।</p>

<p style="text-align: justify;"><strong>फांसी लगाकर दी जान</strong></p>

<p style="text-align: justify;">डबरा थाना अंतर्गत दीदार कॉलोनी निवासी सुशीला पत्नी संजयसिंह ने फांसी लगाकर आत्महत्या कर ली। पुलिस ने मर्ग दर्ज कर शव पीएम हाउस पहुंचा दिया। मायके पक्ष ने संजय पर प्रताड़ित करते हुए हत्या करने का आरोप लगाया है।</p>

<p style="text-align: justify;"><strong>नाले में बह गई वृद्धा</strong></p>

<p style="text-align: justify;">मौत बीती रात तेज बारिश में नाला पार करते समय वृद्धा की बह जाने से मौत हो गई। जानकारी के अनुसार कैलाश नगर बहोड़ापुर निवासी ममता पत्नी सुरेश शर्मा 60 वर्ष रात करीब आठ बजे घर से कुछ सामान लेने के लिए निकलीं थीं। बारिश तेज होने से नाला पार करते समय उस में बह गई। जब काफी देरतक घर नहीं पहुंची तो परिजन उसकी तलाश में निकले तो घर से कुछ दूरी पर नाले किनारे पड़ी मिली। जब अस्पताल लेकर पहुंचे तो वहां मृत घोषित कर दिया। पुलिस ने मर्ग दर्ज कर शव पीएम हाउस पहुंचा दिया।</p>

<p style="text-align: justify;"><strong>आग से जलकर भर्ती हुई महिला की उपचार के दौरान मौत</strong></p>

<p style="text-align: justify;">महाराजपुरा थाना अंतर्गत पदमपुर खेरिया निवासी रामा पत्नी दशरथ सिंह 30 वर्ष बीस जून को खाना बनाते समय आग से जलकर अस्पताल में भर्ती हुई थी। जिसकी उपचार के दौरान मौत हो गई। पुलिसने मर्ग दर्ज कर शव पीएम हाउस पहुंचा दिया।</p>

<p style="text-align: justify;"><strong>करंट से चौकीदार की मौत</strong></p>

<p style="text-align: justify;">बहोड़ापुर थाना अंतर्गत एक मल्टी में चौकीदारी करने वाले करन पुत्र कल्लू सिंह 30 वर्ष निवासी राजगढ़ को बीती रात को सोते समय करंट लग गया, जिससे उसकी मौत हो गई। जब सुबह पता चला तो पुलिस को सूचना दे दी गई। मौके पर पहुंची पुलिस ने जांच पड़ताल के बाद शव को पीएम हाउस पहुंचा दिया।</p>

<p style="text-align: justify;"><strong>रेलवे लाइन के पास मैकेनिक का शव मिला</strong></p>

<p style="text-align: justify;">झांसी रोड थाना अंतर्गत एजी पुल के पास रेलवे लाइन किनारे गोपाल पुत्र टुण्डाराम माहौर 48 वर्ष का शव पड़ा हुआ मिला। गोपाल शराब पीने का आदि बताया गया है और वह वाहन सुधारने का काम करता था। पिछले चार दिन से वह घर भी नहीं पहुंचा था। जब सूचना पाकर परिजन पहुंचे और बिना पीएम करवाए ही शव को अपने साथ ले गए। पुलिस का कहना कि संभवत: हृद्रयाघात से उसकी मौत हुई होगी।</p>

<p style="text-align: justify;"><strong>सड़क पार करते अज्ञात वाहन ने मारी टक्कर , मौत</strong></p>

<p style="text-align: justify;">बिजौली थाना अंतर्गत बड़ागांव हाईवे पर सड़क क्रॉस कर रहे प्रकाश पुत्र रघुवीर 48 वर्ष को अज्ञात वाहन ने टक्कर मार दी। घायल को अस्पताल मेंभर्ती किया गया, जहां उसकी मौत हो गई। कंपू पुलिसने जीरो पर मर्ग दर्ज कर शव का पीएम करवा कर परिजनों के सुपुर्द कर दिया।</p>
