<p style="text-align: justify;"><strong>ग्वालियर</strong>।<strong> </strong>पुलिस कप्तान नवनीत भसीन ने देहात व शहर के थानों का अचानक निरीक्षण किया। निरीक्षण के दौरान कप्तान ने लापरवाही बरतने वालों को तत्काल लाइन भेजा या फिर उन पर जुर्माना ठोक दिया। इसके साथ ही कार्य में बेहतर प्रदर्शन करने वालों को नगद इनाम भी दिया। शुक्रवार की दोपहर कप्तान नवनीत भसीन देहात के करहिया थाना पहुंचे, जहां वह स्टाफ से मिले और उनकी परेशानियों को सुना तथा तत्काल निराकरण भी किया। वहीं थाना प्रभारी को टूटी बाउंड्रीवॉल बनवाने एवं थाना क्षेत्र विस्तृत होने पर एक डायल 100 तैनाती के लिए आला अधिकारियों को प्रस्ताव भेजने के लिए कहा। स्टाफ से मिलने के दौरान एएसआई आरडी परिहार से जब निगरानी बदमाशों की जानकारी मांगी तो उन्होंने तत्काल बता दी, जिस पर कप्तान ने पांच सौ रुपए का नगद इनाम देकर प्रशंसा की। वहीं एएसआई घनश्याम वंशकार को नशे की हालत में देखा तो लाइन अटैच कर दिया। इसके बाद कप्तान चीनौर थाने का निरीक्षण करने पहुंचे।</p>

<p style="text-align: justify;"><strong>छह जवानों को प्रशासनिक कारणों से भेजा लाइन</strong></p>

<p style="text-align: justify;">गंगासिंह गुर्जर बेहटा चौकी प्रभारी महाराजपुरा, एएसआई विजय सिंह तोमर और राजेश तोमर गिरवाई थाना, महेन्द्र सिंह यादव थाना उटीला, रामप्रीत सिंह थाना हस्तनापुर,हरिओम शर्मा थाना बिजौली और हुकुम सिंह रावत व अजय कुमार शर्मा थाना पुरानी छावनी को प्रशासनिक कारणों से लाइन अटैच किया है। हालांकि गिरवाई थाने में अवैध शराब विक्रेताओं से पैसा वसूली का वीडियो आने पर लाइन भेजा गया।</p>

<p style="text-align: justify;"><strong>एक हजार का जुर्माना लगाया</strong></p>

<p style="text-align: justify;">इंदरगंज थाना इंचार्ज पीएस दांदौरिया को थाना परिसर में सिगरेट पीते देख कप्तान ने तत्काल एक हजार रुपए का जुर्माना ठोक दिया। जब वह घूमने निकले तो यातायात आर.सर्वेश राठौर को कार्य में लापरवाही पाते देख लाइन अटेैच कर दिया।</p>
