<p style="text-align: justify;">टीवी सीरियल चंद्रशेखर में कर्ण शर्मा ने आजाद के किरदार को जीवंत किया है। वे इस रोल में बिल्कुल फिट दिख रहे हैं। हमने, उनकी भूमिका और शो के बारे में चर्चा की।</p>

<p style="text-align: justify;"><strong>गुणों ने किया प्रेरित</strong></p>

<p style="text-align: justify;">मैं हमेशा से एक देशभक्त व्यक्ति हूं। मेरे लिए चंद्रशेखर आजाद केवल एक व्यक्ति नहीं थे बल्कि वे एक विचारधारा भी थे, जिसने मेरे साथ कई युवाओं को प्रेरित किया। मैं हमेशा उन किरदारों से जुड़ जाता हूं जिनका मजबूत व्यक्तित्व होता है और जिनकी महान नेता के रूप में अपनी आभा है। मैंने चंद्रशेखर आजाद में उन सभी गुणों को पाया है। मेरा रोल शक्तिशाली, निडर और इस तथ्य से आश्वस्त है कि उनकी विचारधारा महात्मा गांधी से पूरी तरह अलग है। इसके बावजूद आजाद अपने समाज को लेकर बहुत सजग और सहानुभूति का भाव रखते थे। एक नौजवान जिसने लोगों को जीवन का नया सबक सिखाया। निडरतापूर्वक जीवन जीया।</p>

<p style="text-align: justify;"><strong>बॉडी पर किया काम</strong></p>

<p style="text-align: justify;">मैंने चंद्रशेखर आजाद पर कुछ प्रामाणिक किताबें पढ़ी हैं। किरदार की जरूरत के मुताबिक मुझे वजन बढ़ाने के साथ ही अपने शरीर को मांसल बनाना पड़ा। मैंने अपनी डाइट में बदलाव किया और अपनी डेली रूटीन में एक्सरसाइज को शामिल कर लिया।</p>

<p style="text-align: justify;"><strong>यह कांसेप्ट हमेशा जरूरी</strong></p>

<p style="text-align: justify;">यह समाज को एक बहुत अच्छा संदेश है कि स्वतंत्रता जीवन की आवश्यकता है और निडर चरित्र होना चाहिए। इंडस्ट्री को ऐसे और कार्यक्रमों की जरूरत है जो इतिहास पर आधारित हैं। यह कांसेप्ट सभी को प्रेरित करने वाला है।</p>

<p style="text-align: justify;"><strong>भविष्य की योजनाएं.. </strong></p>

<p style="text-align: justify;">कहानी और चरित्र के महत्व के मुताबिक मैं फिल्म या टेलीविजन शो करना पसंद करूंगा। मैं उन किरदारों में यकीन करता हूं जो मुझे बेहतर इनसान बनाते हैं और मेरी ऊर्जा को हमेशा बढ़ाए रखते हैं।</p>
