<p style="text-align: justify;"><strong>भोपाल</strong>। नदियों से रेत के खनन पर रोक के बाद रेत महंगी हो गई है। इसके बाद भी खनन जारी है और नदियों से रेत के डंपर भरकर आ रहे हैं। इधर, कारोबारियों ने रेत का अवैध भंडारण शुरू कर दिया है। खनिज विभाग की टीम ने 11 मील और भोजपुर रोड पर ग्राम दीपड़ी के पास रेत के दो अवैध भंडारण पकड़े हैं। दोनों जगह से 1.40 लाख मीट्रिक टन रेत जब्त किया गया है। ज्ञात हो कि एनजीटी ने 15 जून से रेत के खनन पर प्रतिबंध लगा दिया है। खनिज अधिकारियों ने बताया कि 11 मील रोड पर साहू नामक व्यक्ति ने 1 लाख मीट्रिक टन से अधिक रेत का भंडारण कर रखा था। इसी तरह ग्राम दीपड़ी में सड़क किनारे लगभग 40 हजार मीट्रिक टन रेत का अवैध भंडारण किया गया था। इन पर कार्रवाई की गई। इधर, कार्रवाई को देखते हुए रेत का अवैध भंडारण करने वाले 7 लोगों ने भंडारण लायसेंस लेने के लिए आवेदन किया है।</p>

<p style="text-align: justify;"><strong>60 रुपए घनफीट बिक रही रेत</strong></p>

<p style="text-align: justify;">रेत व्यापारी विजय महोबिया ने बताया कि अभी रेत की कीमत 60 से 65 रुपए प्रति घनफीट है। 500 घनफीट का डंपर 30 हजार से 32 हजार 600 रुपए में पड़ता है। रेत के दाम बीते 7 दिनों में 30 रुपए घनफीट बढ़े हैं। 15 जून तक रेत 35 रुपए घनफीट बिक रही थी। तीन माह पूर्व रेत के दाम 21 रुपए घनफीट थे। कुछ कांट्रैक्टरों ने रेत की कीमत बढ़ने के चलते कंस्ट्रक्शन ही बंद कर दिया है।</p>
