<p style="text-align: justify;"><strong>नई दिल्ली</strong>। दिल्ली के मुख्यमंत्री अरविंद केजरीवाल ने अधिकारियों को गुरुवार को चेतावनी दी कि सुप्रीम कोर्ट के आदेश की अवहेलना करने पर उन्हें गंभीर परिणाम भुगतने पड़ेंगे। केजरीवाल इस मुद्दे पर शुक्रवार दोपहर 3 बजे एलजी से मिलेंगे। गुरुवार को केजरीवाल ने ट्वीट किया- सभी अधिकारियों को सुप्रीम कोर्ट के आदेश का सम्मान और पालन करना होगा। आदेश की खुली अवहेलना करने पर गंभीर परिणाम भुगतने पड़ेंगे। मुख्यमंत्री की यह टिप्पणी उपमुख्यमंत्री मनीष सिसोदिया के उस बयान के कुछ ही देर बाद आई, जिसमें कहा गया था कि उन्होंने सचिव (सेवाएं) को फिर निर्देश दिया है कि वह उनके बुधवार के निर्देशों के अनुरूप आदेश जारी करें। बुधवार को सुप्रीम कोर्ट का फैसला आने के बाद उन्होंने घोषणा की थी कि आईएएस अफसरों के तबादले और नियुक्ति का अधिकार सीएम को है, लेकिन मुख्य सचिव ने इससे इनकार कर दिया था।</p>
