<p style="text-align: justify;"><strong>लखनऊ।</strong> उत्तर प्रदेश में मुख्यमंत्री योगी आदित्यनाथ के नेतृत्व वाली बीजेपी की सरकार मदरसों में एनसीईआरटी पाठ्यक्रम को लागू करने के बाद एक नया और अनूठा फैसला लेने जा रही है। जल्द ही मदरसों में पढ़ने वाले बच्चों के लिए अल्पसंख्यक मंत्रालय फॉर्मल यूनिफॉर्म अनिवार्य कर देगा। यानी जो बच्चे अभी तक मदरसों में कुर्ता- पायजामा पहनते थे वह कुछ ही दिनों में शर्ट-पैंट पहनेंगे। मदरसों को आधुनिकता से जोड़ने के लिए यह कदम उठाया जा रहा है। यूपी में अल्पसंख्यक मामलों के मंत्री मोहसिन रजा का कहना है, हम बाकी शैक्षणिक संस्थाओं के मुताबिक ही मदरसे में बदलाव करना चाहते हैं। हम चाहते हैं कि मदरसा भी बाकी शैक्षणिक संस्थाओं की तरह ही काम करे। अभी तक मदरसे में पढ़ने वाले बच्चे कुर्ता- पायजामा पहनते थे, लेकिन अब फॉर्मल ड्रेस कोड लाने की तैयारी में हैं। हम उन्हें यूनिफॉर्म मुहैया कराएंगे। एक फॉर्मल ड्रेस कोड होने के कारण यह भी अन्य स्कूलों की तरह लगेगा।</p>
