<p style="text-align: justify;"><strong>भोपाल</strong> । रीवा के हनुमना ब्लॉक मुख्यालय से 3 किमी की दूरी पर है गहबरा गांव। यहां एक परिवार है जिसका पूर्व में आर्थिक परेशानियों के चलते मुश्किल से गुजारा हो रहा था। एक छोटा कच्चा मकान था। आय का कोई स्रोत नहीं। इसी बीच मप्र सरकार के आजीविका मिशन कार्यक्रम ने उनकी तकदीर बदल दी। इस परिवार की सदस्य कलावती साकेत ने स्व सहायता समूह के बारे में जानकारी लेकर अपने गांव में भी समूह गठन कर आय बढ़ाने के बारे में सोचा और अपने गांव की अन्य महिलाओं को भी इससे होने वाले लाभ के बारे में बताया। इससे प्रेरित होकर गांव में दो समूह बने। इन दोनों समूहों को डीपीआईपी योजना से सीड लोन 15000 रुपए प्रति समूह प्राप्त हुआ और खुद की बचत प्रति सदस्य 10 रुपए होने लगी। इससे कोई भी छोटा कार्य करने के लिए समूह सदस्यों को आसानी से कर्ज मिल जाता था। इसे देखकर गांव की अन्य महिलाएं भी समूह बनाने के लिए कलावती से ही संपर्क करने लगीं। कलावती का काम देखते हुए उन्हें ग्राम ज्योति के पद पर रख दिया गया। वे लगातार लोगों से संपर्क कर अन्य गांवों में भी समूह बना रही हैं। इससे उनकी आय तो बढ़ रही है, साथ ही समूह का आजीविका लोन कराकर 15000 कर्ज लेकर उन्होंने डेयरी हेतु भैंस खरीद ली। कर्ज वापस करने के बाद 25 हजार का एक और कर्ज लिया और आय बढ़ाई।</p>

<p style="text-align: justify;"><strong>मेरी यात्रा अभी खत्म नहीं हुई: कलावती</strong></p>

<p style="text-align: justify;">मेरी यात्रा यहीं खत्म नहीं हुई। मैंने अपने सीएलएफ से जुड़कर सभी गरीब परिवारों को गरीबी के दुष्चक्र से बाहर निकालने का संकल्प लिया है। मैंने मध्यप्रदेश के जिलों के अतिरिक्त बाहर की महिलाओं को भी जागरूक किया है।</p>
