<p style="text-align: justify;"><strong>&nbsp;भोपाल</strong> ।&nbsp; &nbsp; न्यू मार्केट को सुबह 8 से रात 11 बजे तक नो व्हीकल जोन और नो हॉकर्स जोन बनाने का दावा मंगलवार को पहले ही दिन फेल नजर आया। मार्केट के एंट्री गेट पर ताले तो दूर, उन्हें ठीक से बंद तक नहीं किया गया था। लिहाजा मार्केट के अंदर वाहनों का जमावाड़ा लगा रहा और फुटपाथ पर दुकानें सजी रहीं। टॉप एंड टाउन, टीटी नगर थाना, स्टेट बैंक और जीटीबी कॉम्पलेक्स के सामने सैकड़ों की तदाद में सड़कों पर वाहन खड़े थे। ऐसे में पैदल चलने में लोगों को दिक्कत का सामना करना पड़ा । गौरतलब है कि व्यापारी महासंघ के साथ मिलकर नगर निगम और जिला प्रशासन ने मंगलवार से न्यू मार्केट को नो व्हीकल और नो हॉकर्स जोन बनाने की कवायद शुरू की है। इसके तहत मार्केट के अंदर सड़क और ओपन स्पेस पर कब्जा कर दुकान लगाने वालों को बाहर करना है। साथ ही मार्केट में पार्क हो रहे वाहनों को मल्टीलेवल पार्किंग में भेजा जाना है। हालांकि पहले ही दिन यह व्यवस्था फेल रही। नो हॉकर्स जोन में पहले की तरह दुकानें लगी थीं और व्यापारियों के लोडिंग- अनलोडिंग वाहन भी आते-जाते रहे।</p>

<p style="text-align: justify;"><strong>निगम अमले के जाते ही फिर हो गया अतिक्रमण</strong></p>

<p style="text-align: justify;">नगर निगम अमले ने सुबह 11 बजे से दोपहर तीन बजे के बीच न्यू मार्केट में नो व्हीकल जोन से दो पहिया वाहनों के साथ ही सड़क और ओपन स्पेस में दुकान लगाने वालों को हटाया। हालांकि निगम अमले के जाते ही नो व्हीकल जोन में फिर वाहन खड़े हो गए। वहीं मार्केट के अंदर फुटपाथों पर दुकानें भी सज गर्इं।</p>

<p style="text-align: justify;"><strong>मल्टीलेवल पार्किंग में सिर्फ 210 वाहन पहुंचे </strong></p>

<p style="text-align: justify;">नगर निगम द्वारा तैयार कराई गई मल्टीलेवल पार्किंग में करीब ढाई हजार वाहनों को पार्क करने की व्यवस्था है। लेकिन मंगलवार को शाम 6 बजे तक इस मल्टीलेवल पार्किंग में मात्र 210 दो पहिया वाहन ही पार्क हुए। इधर नो पार्किंग जोन में लोग धड़ल्ले से वाहन खड़े करते रहे। रंगमहल , टीटी नगर थाने के सामने, जीटीबी कॉम्पलेक्स तथा टॉप एंड टाउन के सामने नो वीकल जोन में दो व चार पहिया वाहन खड़े रहे। इससे ट्रैफिक व्यवस्था बिगड़ती रही। शाम को ट्रैफिक का दबाव बढ़ने से स्थिति और बिगड़ गई।</p>
