<p style="text-align: justify;"><strong>ग्वालियर&nbsp;</strong> । भले ही अमृत योजना के चलते ग्वालियर पूर्व विधानसभा क्षेत्र में दनादन काम चल रहे हों, लेकिन गोला का मंदिर बगिया जैसे इलाके में सीवर लाइन डैमेज होने की शिकायतों के बाद भी अनदेखी की जा रही है, जिससे गली से लेकर घरों में सीवर का पानी भर गया है। वार्ड क्रमांक 21 में स्थित गोला का मंदिर बगिया क्षेत्र में बीते कई दिनों से सीवर लाइन डैमेज होने के चलते मुख्य गली के अलावा लोगों के घरों में पानी भर गया है। हालात यह है कि गंदे पानी निकासी से बगिया क्षेत्र में फैली बदबू व गंदगी को लेकर क्षेत्रीय लोगों द्वारा निगम से लेकर स्थानीय जनप्रतिनिधि से कई बात शिकायत की जा चुकी हैं, लेकिन कभी आवेदन के नाम पर, तो कभी अमृत योजना में कार्य स्वीकृति के नाम पर समस्या का निदान नहीं हो पा रहा है। जिसके चलते लोगों में जबरदस्त आक्रोश फैल गया है।</p>

<p style="text-align: justify;"><strong>नौगजा रोड पर भी भरा पानी</strong></p>

<p style="text-align: justify;">शहर के मुख्यतम मार्गों में शामिल नौगजा रोड नाले में एक बार फिर पॉलीथिन से गंदे पानी की निकासी बंद हो गई। जिससे मुख्य मार्ग पर पानी भर गया और निगम अधिकारियों को शिकायत करने पर अनदेखी के चलते लोगों को सड़क पर विरोध की खबर लगते ही सफाई अमला सक्रिय हुआ। तब कहीं नाले की सफाई कर समस्या हल हुई।</p>
