<p style="text-align: justify;"><strong>भोपाल </strong>। &nbsp; नगर निगम जिन वॉटर फिल्टर प्लांटों में झील के कच्चे पानी का ट्रीटमेंट करके उसे साफ करने का दावा करता है, उनमें लगे फिल्टर मीडिया को छह साल से बदला ही नहीं गया है। जबकि जानकारों का कहना है कि कच्चे पानी को पीने लायक बनाने के लिए फिल्टर मीडिया को हर छह महीने में बदलना जरूरी होता है। जाहिर है निगम इन्हीं खराब फिल्टर मीडिया से पानी साफ कर शहर की आठ लाख से ज्यादा आबादी को सप्लाई कर रहा है। जानकारी के अनुसार, नगर निगम बड़ी झील का कच्चा पानी बैरागढ़, बादल महल, श्यामला हिल्स वन और टू सहित अरेरा हिल्स स्थित वॉटर फिल्टर प्लांट्स से सप्लाई करता है। बताया जाता है कि पिछले छह सालों से इन फिल्टर प्लांट्स में पानी को महज केमिकल ट्रीटमेंट के बाद बिना फिल्टर किए सप्लाई किया जा रहा है। जानकारों का कहना है कि फिल्टर प्लांटों में आखिरी बार फिल्टर मीडिया वर्ष 2011 में एडीबी स्कीम के तहत बदले गए थे। तब नगर निगम में वॉटर वर्क्स की जिम्मेदारी तत्कालीन सिटी इंजीनियर उदित गर्ग के पास थी।</p>

<p style="text-align: justify;"><strong>पहले सफाई की फिर निकाल दिया टेंडर</strong></p>

<p style="text-align: justify;">जलकार्य विभाग ने ईदगाह हिल्स फिल्टर प्लांट के छह साल पुराने फिल्टर मीडिया को बदलने की जगह उसकी सफाई के लिए 1,86,666 रुपए का टेंडर निकाला और दो दिन बाद 26 मार्च को फिल्टर मीडिया और नोजल बदलने के लिए 19 लाख 67 हजार का टेंडर जारी कर दिया। सवाल ये है कि फिल्टर मीडिया बदलना था तो लाखों खर्च कर इसकी सफाई क्यों कराई गई। सच्चाई यह है कि अब तक न तो फिल्टर मीडिया&nbsp; की सफाई हुई और नही उन्हें बदला गया। लापरवाही</p>

<p style="text-align: justify;"><strong>पानी साफ दिखता है, पर वास्तव मेें होता नहीं</strong></p>

<p style="text-align: justify;">एक्सपर्ट्स के मुताबिक, निगम जो पानी सप्लाई कर रहा है, वह दिखने में भले ही साफ हो, लेकिन गंदा है। झील से पानी फिल्टर प्लांट के रॉ वाटर टैंक में पहुंचता है। यहां पानी में गंदगी और मटमैलापन खत्म करने के लिए कैमिकल ट्रीटमेंट किया जाता है। इसके लिए पानी में एलम मिलाया जाता है। 12 घंटे में पानी की सारी गंदगी टैंक की तली में बैठ जाती है। इस पानी को पीने लायक बनाने के लिए इसे फिल्टर मीडिया से गुजारा जाता है और उसके बाद क्लोरीन मिलाई जाती है।</p>
