<p style="text-align: justify;"><strong>भोपाल</strong>। मानसिक रूप से विक्षिप्त एक पूर्व महिला शिक्षक के साथ 19-20 जून की दरमियानी रात एक युवक ने ज्यादती की। महिला बैरागढ़ थाने से गुमशुदा थी। वह रात में पैदल घुमते हुए चेतक ब्रिज पहुंच गई थी। गोविंदपुरा पुलिस ने जीरो पर ज्यादती का मामला दर्ज कर केस डायरी बैरागढ़ पुलिस को सौंप दी है। पुलिस के अनुसार, 34 वर्षीय महिला मूलत: बैरागढ़ की रहने वाली है। बरेली में उसका ससुराल है। करीब दो साल से उसका एक मनोरोग विशेषज्ञ के यहां इलाज चल रहा है। महिला 16 जून को इलाज के लिए अपने मायके आई थी। 17 जून को वह संदिग्ध हालात में लापता हो गई। परिजनों ने अगले दिन बैरागढ़ थाने में गुमशुदगी दर्ज कराई थी। गुमशुदा महिला को तलाशने बैरागढ़ पुलिस ने सिटी सर्विलांस कंट्रोल रूम से शहर के सीसीटीवी कैमरों के फुटेज खंगालने शुरू किए। चेतक ब्रिज पर लगे कैमरे मेें महिला 19 जून को रात तीन बजे एक संदिग्ध के साथ नजर आई। बैरागढ़ पुलिस की छानबीन में संदिग्ध की पहचान कारगिल बस्ती निवासी संतालाल के रूप में हुई। वह इलाके में पन्नी और कबाड़ बीनने का काम करता है। उसके घर दबिश देने पर पता चला कि वह हरदा में है। परिजनों के साथ बैरागढ़ पुलिस हरदा पहुंची, जहां एक पेट्रोल पंप के पास से गुमशुदा महिला को बरामद कर लिया गया।</p>
