<p style="text-align: justify;"><strong>ब्रेदा</strong>। गत उपविजेता भारतीय हॉकी टीम ने आखिरी सात मिनट में तीन गोल ठोककर चिर प्रतिद्वंद्वी पाकिस्तान को एफआईएच चैंपियंस ट्रॉफी टूर्नामेंट में शनिवार को 4-0 से पीटकर अपने अभियान की शानदार शुरुआत की। भारतीय टीम के कोच हरेंद्र सिंह ने पाकिस्तान के खिलाफ मुकाबले की पूर्वसंध्या पर कहा था कि टीम इस मैच में तीन अंक हासिल करने के इरादे से उतरेगी, क्योंकि टूर्नामेंट में विजयी शुरुआत करना महत्वपूर्ण होता है और गोलकीपर पीआर श्रीजेश की कप्तानी वाली टीम ने अपने कोच की बात को सही कर दिखाया। भारत की इस शानदार जीत में रमनदीप सिंह ने 26वें, दिलप्रीत सिंह ने 54वें, मनदीप सिंह ने 57वें और ललित उपाध्याय ने 60वें मिनट में गोल किए। भारत के चारों गोल मैदानी रहे। पहला क्वार्टर गोलरहित रहने के बाद रमनदीप ने शानदार गोल से भारत का खाता खोला। तीसरे क्वार्टर में दोनों टीमों के बीच जोरदार संघर्ष हुआ, लेकिन कोई टीम गोल नहीं कर पाई। मैच अंतिम 10 मिनट में प्रवेश कर चुका था। दिलप्रीत ने 54वें मिनट में भारत का दूसरा गोल कर दिया। पाकिस्तान ने गोल करने के प्रयासों के लिए गोलकीपर को हटाकर अटैकिंग पोजीशन पर लगा दिया, लेकिन उसका यह प्लान बुरी तरह नाकाम रहा। मनदीप सिंह ने 57वें मिनट में डि&mu;लेक्शन से भारत का तीसरा गोल किया और ललित ने मैच समाप्त होने से ठीक पहले भारत का चौथा गोल दाग दिया। भारत ने इस तरह पाकिस्तान के खिलाफ पिछले एक वर्ष से अधिक समय में अपना अपराजेय रिकॉर्ड बरकरार रखा। भारत ने एशियन चैंपियंस ट्रॉफी 2016 के फाइनल में पाकिस्तान को हराया था। भारत ने इसके अलावा लंदन 2017 में वर्ल्ड लीग सेमीफाइनल में पाकिस्तान को पराजित किया था और ढाका में एशिया कप में पाकिस्तान को हराकर 10 साल बाद खिताब जीता था। इस साल राष्ट्रमंडल खेलों में पाकिस्तान ने भारत को ड्रा पर रोका था, लेकिन यहां उसने भारतीय टीम की आक्रामकता के सामने समर्पण कर दिया।&nbsp;</p>

<p style="text-align: justify;"><strong>आज अर्जेंटीना से होगी टक्कर </strong></p>

<p style="text-align: justify;">भारत का अब रविवार को ओलंपिक चैंपियन अर्जेंटीना से मुकाबला होगा। भारत पिछले छह महीने में अर्जेंटीना से वर्ल्ड लीग फाइनल और सुल्तान अजलान शाह में दो बार खेल चुका है और दोनों बार ही भारत को पराजय मिली थी और इस जोरदार शुरुआत के बाद भारत के पास ओलम्पिक चैंपियन से बदला चुकाने का अच्छा मौका रहेगा।</p>
