<p style="text-align: justify;"><strong>भोपाल&nbsp;</strong>।<strong> </strong>शनिवार दोपहर घर से लापता आठ साल के बच्चे की तलाश में पूरा गांव जुटा रहा। सैकड़ों लोग रातभर उसकी तलाश करते रहे, लेकिन पता नहीं चला। रविवार सुबह गांव के पास नदी में बच्चे की लाश मिली। घाट पर उसके कपड़े और चप्पलें जमाकर रखी मिलीं। बच्चे के पिता ने हत्या का आरोप लगाया है, जबकि पुलिस का कहना है कि पीएम रिपोर्ट मिलने के बाद ही मौत के कारणों का खुलासा हो पाएगा। जानकारी के अनुसार, ग्राम तरावली कला निवासी फरीद खां किसानी करते हैं। उनके दो बेटे हैं। बड़ा बेटा अरशद (8) शनिवार दोपहर करीब 1 बजे घर से निकला था, लेकिन लौटा नहीं। दोपहर 2 बजे से परिजन उसकी तलाश में जुटे थे। रात करीब 9 बजे परिजन ने थाने में गुमशुदगी दर्ज कराई। इधर, परिजन और गांव वाले रातभर उसकी तलाश करते रहे। सुबह करीब 10 बजे गांव के बाहर बाहा नदी के घाट पर बच्चे के कपड़े- चप्पल रखे होने की सूचना मिली तो परिजन वहां पहुंचे। इस बीच बैरसिया पुलिस भी वहां पहुंच गई। पुलिस ने नदी में तलाश करवाई तो बच्चे की लाश बरामद हो गई। उसके शरीर पर केवल जंघिया थी।</p>

<p style="text-align: justify;"><strong>पिता ने लगाया बेटे की हत्या का आरोप</strong></p>

<p style="text-align: justify;">पिता फरीद खां ने बेटे की हत्या करने का आरोप लगाया है। उन्होंने बताया कि जिस स्थान पर बच्चे की लाश मिली है, वहां पर भी हमने उसकी तलाश की थी। रात 3 बजे तक घाट पर बच्चे के कपड़े नहीं दिखे थे, लेकिन सुबह उसके कपड़े और चप्पल जमाकर रखे मिले। पिता ने बताया कि बच्चे के पेट और गले पर लाल निशान मौजूद हैं, जिससे लगता है कि किसी ने उसका गला दबाया होगा और हत्या को दुर्घटना दिखाने के लिए लाश को नदी में फेंक दिया। कपड़े-चप्पल भी रख दिए।</p>

<p style="text-align: justify;"><strong>रविवार को जाना था बोर्डिंग</strong></p>

<p style="text-align: justify;">स्कूल फरीद खां के मुताबिक अरशद ने बैरसिया स्थित एक निजी स्कूल से दूसरी कक्षा पास की थी। इस बार उसका एडमिशन श्यामपुर दोराहा स्थित एक निजी बोर्डिंग स्कूल में कराया गया था। रविवार को उसे स्कूल के हॉस्टल में छोड़ने के लिए जाना था, इसलिए शनिवार को उसके लिए टूथपेस्ट और तेल-साबुन तथा क्रीम आदि खरीद ली गई थी। कपड़े आदि की पैकिंग भी कर ली गई थी। फरीद खां ने बताया कि उनका बेटा चला गया है। इसके लिए जो भी दोषी हो, उसके खिलाफ कड़ी कार्रवाई की जानी चाहिए। इसकी जांच की जानी चाहिए</p>
