<p style="text-align: justify;"><strong>जबलपुर</strong>। मप्र हाईकोर्ट बार एसोसियेशन के सिल्बर जुबली हॉल में आयोजित बार एसोसियेशनों की संयुक्त बैठक में भाग लेकर वापस लौट रहे ग्वालियर बार एसोसियेशन के अध्यक्ष व अन्य पदाधिकारियों पर सागर में हुए हमले का मामला गर्मा गया है। मंगलवार को प्रदेश भर के अधिवक्ताओं ने स्वयं को जहां न्यायालयीन कार्य से विरत् रखकर जल्द से जल्द आरोपियों की गिरफ्तारी की मांग की तो वहीं एसबीसी चेयरमेन ने मामले की जांच सीबीआई से कराकर दोषियों पर कड़ी कार्रवाई की मांग की है। इसी के साथ हाईकोर्ट बार एसोसियेशन के अध्यक्ष आदर्श मुनि त्रिवेदी ने वकीलों पर हुए हमले को गंभीर साजिश बताया है। जिसकी जांच स्वतंत्र एजेंसी व सीबीआई से कराने की मांग की है। श्री त्रिवेदी ने कहा कि उक्त बैठक को लेकर बार पदाधिकारियों को पूर्व में ही धमकियां मिल रहीं थी। ये है अधिवक्ताओं के रोष की वजह ग्वालियर बार एसोसियेशन के अध्यक्ष अनिल मिश्रा व उपाध्यक्ष राजीव मिश्रा सहित अन्य पदाधिकारियों पर विगत रविवार की रात जबलपुर बार एसासियेशनों की संयुक्त बैठक से लौटने के दौरान सागर जिले के मालथौन थाना क्षेत्र में दो दर्जन से अधिक हमलावरों ने रॉड व डंडों से जानलेवा हमला करते हुए लूट की वारदात को अंजाम दिया था। जिसके बाद से ही प्रदेश भर के अधिवक्तओं में खासा रोष था। मप्र हाईकोर्ट बार व जिला बार एसोसियेशन ने जहां बीते दिवस सोमवार को अपरान्ह बाद न्यायालीयन कार्य से विरत् रहकर मंगलवार को पूरे दिन न्यायलयीन कार्य से विरत् रहने का निर्णय लिया था, तो वहीं एसबीसी के आह्वान पर प्रदेश भर के अधिवक्ता मंगलवार को अदालतो में हाजिर नहीं हुए। जिससे अदालतों का कामकाज ठप्प पड़ा रहा।</p>
