<p style="text-align:justify"><strong>भोपाल</strong>। जब जीएसटी लागू किया जा रहा था तब सरकार ने भरोसा दिलाया था कि बहुत सारी समस्याएं दूर हो जाएंगी। आपके ट्रक रोज 400 किलोमीटर तक का सफर कर सकते हैं, लेकिन एक साल बाद भी हम वहीं के वहीं हैं। एक ट्रक रोजाना 280 किमी से ज्यादा नहीं चल पाता। सच यह है कि चैक पोस्ट भ्रष्टाचार के अड्डा बन गए हैं। हर ट्रक को दिन में करीब 70 मिनट टोल पर खड़ा होना पड़ता है। इसके साथ ही ट्रक आॅपरेटर्स कई समस्याओं से परेशान है। इसीलिए देशभर में 20 जुलाई से अनिश्चितकालीन हड़ताल का फैसला किया गया है। यह बात आल इंडिया मोटर ट्रांसपोर्ट कांग्रेस (एआईएमटीसी) के पूर्व अध्यक्ष बल मलकीत सिंह ने भोपाल ट्रक ट्रांसपोर्ट संघर्ष समिति के तत्वावधान में एआईएमटीसी की बैठक में कही। मीडिया से बात करते हुए सिंह ने कहा कि सरकार ने परिवहन व्यापार की हमेशा उपेक्षा की है और केवल झूठे आश्वासनों का झांसा दिया है। परिचालन लागत भाड़े से ज्यादा हो गई है, जिस कारण ट्रांसपोर्ट्स में नाराजगी और उदासीनता है।</p>

<p style="text-align: justify;"><strong>दावा : देश में 93 लाख ट्रक के थमे रहेंगे पहिए</strong></p>

<p style="text-align: justify;">चक्काजाम आंदोलन समन्वय समिति के चेयरमैन अमृतलाल मदान ने बताया कि देश में ट्रांपोर्ट्स कम्युनिटी ने सरकार के नोटबंदी, जीएसटी, ई-वे बिल का समर्थन किया,लेकिन सरकार इस क्षेत्र की खराब हालत और समस्याओं को सहानुभूतिपूर्वक हलकरने में विफल रही है। भोपाल ट्रक ट्रांसपोर्ट समिति के अध्यक्ष हरीश डावर ने बताया कि 20 जुलाई 2018 से अनिश्चितकालीन चक्काजाम में देशभर में लगभग 93 लाख ट्रकों के पहिए थमे रहेंगे।</p>
