<p style="text-align: justify;"><strong>इंदौर</strong>। एक पुलिसकर्मी अपने घर पर अन्य महिलाओं को लाकर संबंध बनाता है, पत्नी विरोध करती है तो मारपीट करता है। न तो बच्चों की फीस के पैसे देता है और न ही राशन के लिए। बच्चों को कई बार भूखा रहना पड़ता है। महिला की शिकायत के बाद एसपी ने जांच के आदेश दिए हैं, वहीं एक युवती को पुलिसकर्मी ने प्रेमजाल में फंसाकर लिव इन रिलेशन में रखकर छह माह माह तक ज्यादती की। डीआईजी कार्यालय स्थित सभागार में आयोजित पुलिस जनसुनवाई में सोनम अटोदे नामक महिला अपने दो बच्चों के साथ के साथ पहुंची। सोनम ने एसपी (मुख्यालय) मो. यूसुफ कुरैशी को शिकायत करते हुए बताया कि उसका पति आरक्षक महेन्द्र अटोदे के अन्य कई महिलाओं के साथ शारीरिक संबंध हैं। उसका पति अन्य महिलाओं को घर लाकर संबंध बनाता है, विरोध करने पर मारपीट करता है। यहां तक कि वह बच्चों की स्कूल की फीस व राशन का सामान भी नहीं ला रहा है, जिसकी वजह से कई बार बच्चों को भूखा रहना पड़ता है। फर्स्ट बटालियन में पदस्थ आरक्षक महेंद्र के खिलाफ शिकायत मिलने के बाद एसपी कुरैशी ने प्रकरण दर्ज करने के साथ जांच का आश्वासन दिया है। पुलिसकर्मी ने 6 माह तक की ज्यादती- पुलिस लाइन में पदस्थ सिपाही मोहन से 2011 में उसका परिचय हुआ था। जनवरी 2018 में पुलिसकर्मी ने उसे प्रेमजाल में फांसकर शादी का झांसा दिया, फिर अपने साथ लिव इन में रख लिया। 6 माह तक वह शारीरिक शोषण करता रहा फिर उसने किसी और से शादी की बात कहकर घर से निकाल दिया। पीड़िता का कहना है कि उसने थानों पर शिकायत की, लेकिन उसकी शिकायत नहीं सुनी गई। इस पर एसपी कुरैशी ने मामले की जांच के बाद सिपाही पर कार्रवाई का आश्वासन दिया, वहीं सिपाही के खिलाफ विभागीय जांच के भी आदेश दिए। बेटे की शिकायत लेकर पहुंची परेशान मां- जनसुनवाई में शेरबानो निवासी मल्हार पल्टन अपनी बेटी के साथ शिकायत करने पहुंची। उसने अपने बेटे पर ही मारपीट व अन्य आरोप लगाए। महिला का कहना था कि उसका बेटा सलाम उसके व बहन के साथ मारपीट कर चुका है, लेकिन पुलिस कार्रवाई नहीं कर रही। इस मामले में एसपी द्वारा महिला को मल्हारगंज थाने पहुंचकर शिकायत करने की बात कही। पूर्व पार्षद की गिर&mu;तारी की मांग- कांग्रेस पार्षद अंसाफ अंसारी भी पुलिस की जनसुनवाई में पहुंचे थे। उन्होंने पूर्व पार्षद मुन्ना अंसारी द्वारा निगमकर्मी से की गई मारपीट के मामले में महीनों बीत जाने के बावजूद मुन्ना अंसारी की गिरफ्तारी नहीं होने पर असंतोष जाहिर किया। उन्होंने यह तक कहा कि विधायक के संरक्षण की वजह से पूर्व पार्षद को गिरफ्तार नहीं किया जा रहा। इस मामले में भी एसपी कुरैशी द्वारा जांच की बात कही गई।</p>
