<p style="text-align: justify;"><strong>जबलपुर&nbsp;</strong>।&nbsp; उड़ीसा के बाघ विहीन सतकोसिया को अब कान्हा के टाइगर आबाद करेंगे। मध्यप्रदेश से 6 टाइगर उड़ीसा भेजने का प्रोजेक्ट तैयार किया गया है। पहली खेप में कान्हा से एक टाईगर सतकोसिया के लिए बुधवार को रवाना कर दिया गया है। बताया जाता है कि कान्हा एवं पेंच टाईगर रिजर्व के वन्यप्राणी चिकित्सकों एवं अधिकारियों द्वारा बुधवार को दोपहर में निश्चेत कर बाघ के शरीर के आवश्यक माप रिकार्ड किए गए। यह सम्पूर्ण कार्रवाई फील्ड डायरेक्टर डॉ. संजय कुमार शुक्ला के मार्गदर्शन में सम्पन्न की गई। उल्लेखनीय है कि टाईगर रिजर्व में बाघों के पुनर्स्थापना हेतु पर्यावरण, वन एवं जलवायु परिवर्तन मंत्रालय, राष्ट्रीय बाघ संरक्षण प्राधिकरण, नई दिल्ली एवं भारतीय वन्यजीव संस्थान देहरादून द्वारा एक विशेष योजना तैयार की गई है। जिसके तहत ही दूसरे जंगलों को भी बाघ की दहाड़ से गुंजयमान करने कवायद की जा रही है।</p>

<p style="text-align: justify;"><strong>यहां से 2 बाघ जाएंगे</strong></p>

<p style="text-align: justify;">बताया जाता है कि कान्हा टाईगर रिजर्व से दो बाघ भेजे जाना हैं। इसी कड़ी में बुधवार को अपरान्ह 3 बजे पहले बाघ को रवाना किया गया। भारत के संरक्षण इतिहास में पहली बार किसी टाईगर रिजर्व से बाघ को अन्य राज्य में पुनर्स्थापना हेतु भेजा गया है। उम्मीद की जा रही है कि यह बाघ इस महत्वकांक्षी परियोजना के उद्देश्य को पूर्ण कर सतकोसिया टाईगर रिजर्व में बाघों की अच्छी संख्या स्थापित करने में सहायक होगा।</p>

<p style="text-align: justify;"><strong>देहरादूनउड़ीसा से भी आए विशेषज्ञ</strong></p>

<p style="text-align: justify;">बताया जाता है कि उड़ीसा राज्य से भी वन अधिकारियों एवं वन्यप्राणी चिकित्सकों का दल कान्हा टाईगर रिजर्व पहुंचा था। कार्यवाही में केएस भदौरिया संयुक्त संचालक, सुश्री अंजना सुचिता तिर्की उप संचालक बफरजोन, डॉ. के रमेश वरिष्ठ वैज्ञानिक भारतीय वन्यजीव संस्थान देहरादून, डॉ. राकेश शुक्ला अनुसंधान अधिकारी, डॉ. संदीप अग्रवाल, वन्यप्राणी चिकित्सक कान्हा टाईगर रिजर्व, डॉ. अखिलेश मिश्रा, वन्यप्राणी चिकित्सक, पेंच टाईगर रिजर्व, एसके खरे, एसके सिन्हा, रंजीत सिंह उइके, एसके मिश्रा, एसके सेन्द्राम, सहायक संचालक, परिक्षेत्र अधिकारीगण एवं कान्हा टाईगर रिजर्व के कर्मचारियों ने सहयोग दिया।</p>
