<p style="text-align: justify;"><strong>नई दिल्ली</strong>। केंद्र सरकार ने देश भर में 3,000 वन धन केंद्र स्थापित करने का प्रस्ताव रखा है जिसमें 30,000 स्वयं सहायता समूह शामिल होंगे। यह केंद्र जनजातीय कार्य मंत्रालय की योजना के तहत खोले जाएंगे जिसका मकसद वनोपज के मूल्य संवर्धन के लिए कौशल उन्नयन और क्षमता निर्माण का प्रशिक्षण देना है। मंत्रालय की ओर से सोमवार को जारी एक बयान में बताया गया है कि बीआर आंबेडकर की जयंती के मौके पर प्रधानमंत्री ने छत्तीसगढ़ के बीजापुर में 14 अप्रैल को जनजातीय मंत्रालय और ट्राई फैड की वन धन योजना का उद्घाटन किया था। बयान में बताया गया है कि जनजातीय समुदाय के लिए अतिरिक्त आमदनी के महत्व पर जोर देते हुए प्रधानमंत्री ने कहा था कि वन धन,जन-धन और गोबर धन योजनाओं में जनजातीय , ग्रामीण अर्थव्यवस्था को बदलने की क्षमता है। नई पहल के बारे में कंद्रीय जनजातीय मामलों के मंत्री जुएल ओराम ने कहा कि इस योजना में जनजातियों को सशक्त करने की क्षमता है।</p>
