<p style="text-align: justify;"><strong>इंदौर</strong>। बीते सप्ताह हुई मानसून की आमद के बाद से ही लोगों की निगाहें अब आसमान की ओर झमाझम की उम्मीद लगाए हैं, लेकिन मानो मानसून रूठारूठा सा है। मानसून की घोषणा के बाद से ही प्रदेश सहित इंदौर में बारिश की गतिविधियों पर विराम सा नजर आ रहा है। तेज धूप और उमस ने सोमवार को दिनभर लोगों को परेशान किया। बारिश नहीं होने से सभी लोगों में चिंता बढ़ रही है। किसान अब झमाझम का इंतजार बुवाई के लिए कर रहे हैं तो जनता जलसंकट से बचने के लिए और उमस और धूप से निजात पाने के लिए आसमान की ओर टकटकी लगाए हुए है। मानसून की दृष्टि से जून लगभग पूरा सूखा ही रहा और अब जुलाई महीने की शुरुआत से ही इंदौरियों को बारिश से खासी उम्मीदें बन रही हैं। वैसे भी बीते वर्षों में देखा जाए तो जुलाई माह की बारिश ही इंदौरवासियों के लिए काफी अहम रहती है। यह बारिश जरूरतों को पूरा करने के साथ-साथ मौसम में भी खासे बदलाव लाती है, जो कि जनता को राहत देते हैं। सोमवार को जरूर शहर में काले बादल छाए और ठंडी हवाएं चली, जिससे उम्मीदें और बढ़ गर्इं। कलेक्टोरेट की भू-अभिलेख शाखा से प्राप्त जानकारी के अनुसार जिले में 1 जून से अब तक 137.32 मिमी औसत वर्षा दर्ज की गई है। बीते वर्ष इसी अवधि में 147.52 मिमी औसत वर्षा दर्ज की गई थी।</p>

<p style="text-align: justify;"><strong>वर्षा की वर्तमान स्थिति</strong></p>

<p style="text-align: justify;"><strong>तहसील &nbsp; &nbsp; &nbsp;&nbsp;(वर्षा मिमी में)</strong></p>

<p style="text-align: justify;">इंदौ&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; 140 मिमी</p>

<p style="text-align: justify;">महू&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; 298 मिमी</p>

<p style="text-align: justify;">सांवेर&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; 48.60 मिमी</p>

<p style="text-align: justify;">देपालपुर&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; 102 मिमी</p>

<p style="text-align: justify;"><strong>तापमान में भी आया उछाल सामान्य से रहा कुछ ज्यादा</strong></p>

<p style="text-align: justify;">सोमवार को शहर अधिकतम तापमान 1.5 डिग्री बढ़कर 33.6 डिग्री दर्ज किया गया, जो सामान्य से 2 डिग्री ज्यादा था। वहीं न्यूनतम तापमान 0.9 डिग्री घटकर 23.5 डिग्री सेल्सियस रहा, जो सामान्य है।</p>

<p style="text-align: justify;"><strong>मानसून की घोषणा के बाद से ही रूठी बारिश </strong></p>

<p style="text-align: justify;">मौसम विभाग ने बीते महीने की 27 तारीख को मानसून के प्रदेश में आमद की आधिकारिक घोषणा कर दी थी। इसके बाद 28 तारीख को करीब एक घंटा शहर भर में झमाझम बारिश हुई और उसके बाद से बारिश रूठ गई। सोमवार को सुबह नजर आए, लेकिन दोपहर बाद फिर गायब हो गए। विभाग के अनुसार अभी अरब सागर और बंगाल की खाड़ी में बारिश को लेकर कोई सिस्टम नहीं बना है, इसलिए तेज बारिश के लिए थोड़ा इंतजार और करना पड़ेगा।</p>

<p style="text-align: justify;"><strong>जुलाई की बारिश से ही होती है पानी की पूर्ति </strong></p>

<p style="text-align: justify;">इंदौर में पानी की पूर्ति जुलाई की बारिश ही करती है। जुलाई के शुरुआती दौर में ही शहर के सूखे बोरिंग शुरू हो जाते हैं और तालाबों में भी खासा पानी आ जाता है। किसान फसलों की बोवनी आरंभ कर देते हैं और उन्हें भी तीन से चार बार तक पानी मिल जाता है। अगर अच्छी बारिश होती है तो 5 इंच से अधिक बारिश भी दर्ज की जाती है। इस बारिश से शहर में पानी का स्तर भी खासा हो जाता है। 4 जुलाई 2013 को शहर में 8 इंच और 4 मिमी बारिश दर्ज की गई थी, वहीं बीते वर्ष 14 जुलाई को 2 इंच 4 मिमी बारिश दर्ज की गई थी।</p>
