<p style="text-align: justify;"><strong>जबलपुर</strong>।<strong> </strong>गर्मी और उमस से हलाकान लोगों को मानसून के आगमन के साथ राहत महसूस हुई। नगर में सुबह से आसमान पर बादल छाए रहे। दोपहर को जहां बारिश की फुहार पड़ती रही , वहीं शाम को रिमझिम बारिश से मौसम सुहावना हो गया। बारिश के साथ पछुआ हवाएं चलती रही। मौसम विभाग के प्रवक्ता ने बताया कि मानसून बीते 24 घंटे में तेजी से सक्रिय हुआ है। मानसून ने जहां मंगलवार को दस्तक दी थी लेकिन मामूली बूंदाबांदी एवं बारिश हुई जबकि बीते 24 घंटे में मानसून जबलपुर संभाग सहित अन्य इलाकों में सक्रिय होने से रिमझिम बारिश का दौर शुरू हो गया। पूर्वानुमान है कि अगले 24 घंटों में जबलपुर सहित संभाग के अनेक जिलो में मध्यम दर्जे की तथा कहीं कहीं तेज बारिश की संभावना है। वहीं मौसम विभाग में अगले दो दिनों में जबलपुर में भारी बारिश की संभावना व्यक्त की है।</p>

<p style="text-align: justify;"><strong>आधा इंच हुई बारिश</strong></p>

<p style="text-align: justify;">मौसम विभाग के अनुसार सुबह से अब तक हुई बारिश करीब आधा इंच (15.4 मिमी) हो गई है। वहीं इस सीजन में अब तक बारिश 79.8 मिमी दर्ज की गई।</p>

<p style="text-align: justify;"><strong>मानसूनी चक्रवात सक्रिय</strong></p>

<p style="text-align: justify;">मौसम विभाग के अनुसार मध्य प्रदेश के ऊपर, बंगाल की खाड़ी , उड़ीसा के ऊपर मानसूनी चक्रवात बना है जिससे अच्छी बारिश की संभावना बनी है।</p>
