<p style="text-align: justify;"><strong>जबलपुर </strong>&nbsp; जलवायु परिवर्तन की समस्या और मानसून के आगमन में होने वाले विलम्ब की वजह से जुलाई माह में पौधा रोपण के बाद पानी की कमी से पौधों का संभलना कठिन हो गया है। बीते वर्ष संभाग के जिलों में पौधा रोपण के परिणाम अनुकूल नहीं आए थे तथा बड़ी संख्या में पौधे सिंचाई के अभाव में खत्म हो गए। पानी की बचत एवं पौधों की सुरक्षा के लिए प्राचीन थिम्बक पद्धति से पौधा रोपण सिखाने का नवाचार जबलपुर के संभागीय कमिश्नर आशुतोष अवस्थी ने किया है। उल्लेखनीय है कि बीते वर्ष की तरह इस वर्ष भी बारिश के सीजन में लाखों पौधा रोपण वन विभाग एवं सामाजिक संस्थाएं करने जा रही है। उन्हें पौधा रोपण के साथ ही पौधों को पर्याप्त समय तक संरक्षण एवं पानी की सिंचाई के लिए थिम्बक पद्धति से करने की समझाइश कमिश्नर द्वारा दी गई है। संभागीय कमिश्नर ने संभाग भर के सभी स्कूलों में शिक्षकों एवं प्राचार्य को निर्देश दिए है। थिम्बक (मटका) पद्धति से बच्चों को पौधा रोपण सिखाया जाए। इसके साथ ही उन्हें सिखाया जाएग कि पौधों का संरक्षण कैसे किया जाता है।</p>

<p style="text-align: justify;"><strong>दोहरा फायदा </strong></p>

<p style="text-align: justify;">कमिश्नर के इस निर्देश का दोहरा फायदा होना है। जहां स्कूल के सभी बच्चों को जल संरक्षण इस पद्धति से पौधा लगाने की कला आ जाएगी और वे भविष्य में अपने घरों एवं खेतों में इसका उपयोग कर जल की बचत के साथ हरियाली बढ़ाने में योगदान देंगे। इसके साथ ही प्रत्येक स्कूलों में 8-8 पौधे इस पद्धति से लगाने है जिससे पौधा रोपण के साथ पौधों का संरक्षण भी सुनिश्चित होगा।</p>

<p style="text-align: justify;"><strong>क्यों पड़ रही जरूरत</strong></p>

<p style="text-align: justify;">संभाग के लगभग अधिकांश जिलों में जल के बेजा दोहन से भूजल में तेजी से गिरावट आई है। जितने जल की जरूरत नहीं होती है, उससे ज्यादा पौधों को दिया जाता है। पौधा रोपण के बाद उसका सिंचाई में भारी मात्रा में पानी की बर्बादी इस पद्धति से रोकी जा सकती है। वहीं पाया गया कि इस तरीके से पौधा रोपण करने से पौधे में ग्रोथ भी तेजी से होती है।</p>

<p style="text-align: justify;"><strong>क्या है तरीका</strong></p>

<p style="text-align: justify;">इस पद्धति में जिस स्थान पर पौधा रोपा जाता है। उससे कुछ दूरी में गड्ढा खोद कर एक मटका भी गाड़ा जाता है जिसका मुंह जमीन पर खुला होता है। मटके में छेद कर उसने रुई आदि का पोहा या सुतली लगा दिया जाता है। इस मटके को जब जल से भरा जाता है तो बूंद बूंद कर पानी पौधों के जड़ एवं उसके आसपास की जमीन को लगातार गीला करता रहता है।</p>
