<p style="text-align: justify;"><strong>ग्वालियर</strong> ।&nbsp; एनएसयूआई और आॅल इंडिया मेडिकल एसोसिएशन के छात्र नेताओं ने बीडीएस की परीक्षा में गैप बढ़ाने को लेकर गुरुवार को परीक्षा नियंत्रक पर दबाव बनाया। परीक्षा नियंत्रक ने दो टूक शब्दों में कह दिया कि कॉलेज लिखकर देंगे तो वह परीक्षा जून के बजाए अगस्त में कराने को तैयार हैं। एनएसयूआई छात्र नेता सचिन द्विवेदी और आॅल इंडिया मेडिकल एसोसिएशन जिलाध्यक्ष उपेंद्र गुर्जर बीडीएस फोर्थ प्रोफ. के छात्रों को लेकर परीक्षा नियंत्रक प्रो. कुशवाह के पास पहुंचे और कहा कि पेपरों में एक दिन के गैप से छात्र अगले पेपर की तैयारी नहीं कर पाएंगे, इसलिए दो दिन का गैप कर दिया जाए। परीक्षा नियंत्रक ने कहा कि गैप बढ़ाने पर परीक्षा आगे खिसकेंगी, लेकिन हमारे पास परीक्षा कराने के लिए जगह नहीं है। छात्र नेताओं ने कहा कि तो परीक्षा अगस्त में करा दो। इस पर परीक्षा नियंत्रक ने कहा कि कॉलेज अगर लिखकर देगा तो उन्हें कोई एतराज नहीं है। छात्र नेता सचिन ने फोन से एमपीसीटी के रजिस्ट्रार से बात की तो उन्होंने कहा कि परीक्षा आगे बढ़ने पर कोई एतराज नहीं है। परीक्षा नियंत्रक ने कहा कि कॉलेज से लिखकर आएगा तभी परीक्षा में किसी प्रकार को संशोधन किया जाएगा।</p>

<p style="text-align: justify;"><strong>एलएलएम के डिजर्टेशन को लेकर नोटिस जारी किए</strong></p>

<p style="text-align: justify;">परीक्षा नियंत्रक प्रो. कुशवाह ने एलएलएम फोर्थ सेम की परीक्षा में शामिल हुए छात्रों के डिजर्टेशन जमा कराने को लेकर अध्ययनशाला और कॉलेजों को जारी नोटिस जारी किए हैं। नोटिस में कहा है कि एलएलएम फोर्थ सेम के डिजर्टेशन 27 जून तक जमा नहीं होने पर छात्रों को अनुपस्थित मानकर रिजल्ट जारी कर दिया जाएगा और इसके बाद डिजर्टेशन मान्य नहीं होंगे। परीक्षा नियंत्रक ने कॉलेजों को बीए-बीकॉम प्रथम वर्ष के आंतरिक मूल्यांकन और प्रायोगिक परीक्षा के अंक 27 जून तक आॅनलाइन अपडेट और हार्डकॉपी 2 जुलाई तक जमा करके निर्देश दिए हैं।</p>
