<p style="text-align: justify;"><strong>श्योपुर</strong>&nbsp; ।&nbsp; बीते शनिवार की शाम नगरवासियों के लिए उत्सुकता की वजह बना एक भव्य चल समारोह, जो सब्जी मंडी क्षेत्र से आरंभ हुआ और पटेल चौक पहुंचकर सम्पन्न हुआ। इस चल समारोह में शिक्षकगणों सहित विद्यार्थियों की भागीदारी रही। यह चल समारोह शासकीय उत्कृष्ट उमा विद्यालय के प्राचार्य गुरजीत सिंह की सेवानिवृत्ति पर आयोजित भव्य विदाई समारोह के बाद निकला। फूलों से सजी मिलिट्री जीप में सवार सेवानिवृत्त प्राचार्य श्री सिंह का मार्ग में अनेक स्थानों पर विद्यार्थियों ने अपने अभिभावकों के साथ जोशीला स्वागत किया। चल समारोह से पूर्व एक विदाई समारोह उत्कृष्ट शाला परिसर में आयोजित किया गया। कार्यक्रम का संचालन अध्यापिका प्रीति भटनागर ने किया, जबकि आभार इलियास खान ने व्यक्त किया। विदाई समारोह में बतौर अतिथि मौजूद क्षेत्रीय विधायक दुर्गालाल विजय, नगरपालिका अध्यक्ष दौलतराम गुप्ता, जिला शिक्षाधिकारी अजय कटियार सहित समकक्ष प्राचार्यगणों, शिक्षकगणों तथा विद्यालय परिवार के सदस्यों की भागीदारी रही। शासकीय कन्या उमा विद्यालय के प्राचार्य एमएल गर्ग ने वाचन के उपरांत मानपत्र श्री सिंह को भेंट किया। इसी क्रम में नवनियुक्त बीईओ अशोक खंडेलवाल, प्राचार्यगण विजय चुनेकर, केसी गोयल, जीएस आशावत, नरेन्द्र सिंह जाट, एसके सोलंकी, अशोक महाना, प्रमोद सिकरवार, सीताराम आदिवासी, आरडी किरार सहित उत्कृष्ट शाला के व्याख्याता आरएन शर्मा ने श्री सिंह को माल्यार्पण करते हुए स्मृति चिन्ह भेंट किए।</p>
