<p style="text-align: justify;"><strong>दसाई&nbsp;</strong> । लोहारीखुर्द से भेरूबड़ला के निकट पाना रोड पर अभी जनसहयोग से कच्चा मुर्रम डला हुआ है। यह रोड किसानों का आम रास्ता होने के साथ धार जिला मुख्यालय तथा तहसील मुख्यालय जाने का सीधा रास्ता है। वैसे तो यह रोड तीन तहसीलों के बीच में लिंक का काम करता है, जिसकी दूरी महज 5 किमी है तथा तीनो तहसीलों के करीब 20 ग्राम पंचायत के लोगों द्वारा इस रोड का आवागमन के लिए उपयोग किया जाता है। लेकिन बारिश के मौसम में यह मार्ग बंद होने की आशंका है। पूर्व में धार, बदनावर तथा सरदारपुर तहसील के कई ग्रामीणों द्वारा इस मार्ग के निर्माण की मांग को लेकर कलेक्टर, मुख्यमंत्री तथा जनप्रतिनिधियों को आवेदन दिए जा चुके हैं, लेकिन ग्रामीणों को अभी तक मायूसी ही हाथ लगते नजर आ रही है।</p>
