<p style="text-align: justify;"><strong>श्रीनगर</strong>।  दक्षिण कश्मीर के अनंतनाग जिले में शुक्रवार को सुरक्षा बलों ने फिर बड़ा आॅपरेशन चलाया। घेराबंदी और तलाशी अभियान के दौरान हुई मुठभेड़ में उसने चार आतंकियों को मार गिराया। इस घटना में पुलिस का एक जवान शहीद हो गया। एक नागरिक की भी मौत हो गई और एक महिला घायल हुई है। जम्मू-कश्मीर के डीजीपी एस पी वैद्य ने बताया कि खुफिया जानकारी में जम्मू-कश्मीर इस्लामिक स्टेट से जुड़े तीन से चार आतंकवादियों की मौजूदगी का पता चला था। इसके बाद तलाशी अभियान शुरू किया गया। इलाके को सील करने के दौरान छिपे हुए आतंकवादियों ने गोली चलानी शुरू कर दी। जवाब में सुरक्षा बलों ने भी गोलीबारी की, जिसमें चार आतंकवादी मारे गए।</p>

<p style="text-align: justify;"><strong>त्राल में ग्रेनेड अटैक, नौ सुरक्षाकर्मी घायल</strong></p>

<p style="text-align: justify;">दक्षिण कश्मीर के त्राल में सुरक्षा बलों के गश्ती दल पर आतंकवादियों ने शुक्रवार को हथगोले से हमला किया। इस हमले में नौ सुरक्षा कर्मी घायल हो गए। आतंकवादियों ने उस समय हमला किया जब सुरक्षाकर्मी गश्त पर थे। हमले में घायल हुए नौ सुरक्षाकर्मियों में से 5 सीआरपीएफ के हैं। मंगलवार को सुरक्षाबलों ने त्राल में जैश ए मोहम्मद के आपरेशन कमांडर समेत संगठन के तीन शीर्ष आतंकवादियों को मार गिराया था।</p>

<p style="text-align: justify;"><strong>कश्मीर में ट्रेन सेवाएं फिर से बहाल</strong></p>

<p style="text-align: justify;">कश्मीर घाटी में सुरक्षा कारणों से स्थगित की गई ट्रेन सेवाओं को शुक्रवार को फिर से बहाल कर दिया गया। वरिष्ठ पत्रकार शुजात बुखारी की हत्या ओर सुरक्षा बलों की कार्रवाई में लोगों के मारे जाने के विरोध में अलगाववादियों के गुरुवार को हड़ताल के आह्वान को देखते हुए गुरुवार को ट्रेन सेवाएं स्थगित कर दी गई थीं। हालांकि यह हड़ताल सफल नहीं हो सकी।</p>
